PH AJAK SEMUA PENENTANG MAHIADDIN BERSATU HATI

Kemelut politik dan krisis perlembagaan yang berpanjangan di bulan Merdeka ini adalah satu perkembangan yang amat menggusarkan buat seluruh negara.
Pada ketika jumlah kes aktif COVID-19 melebihi 200,000, lebih 1,000 pesakit berada di ICU, dan setiap hari kita menyaksikan beratus orang yang meninggal akibat COVID-19, serta isu pekerjaan dan pendapatan yang membelenggu rakyat, kita amat memerlukan sebuah Kerajaan yang stabil, berkesan, dan dipimpin seorang Perdana Menteri yang mempunyai keabsahan serta sokongan majoriti Ahli-Ahli Parlimen.
Walaupun setakat ini umum sedia maklum hanya 100 Ahli Parlimen menyokong Tan Sri Mahiaddin Md Yassin sebagai Perdana Menteri dan 120 Ahli Parlimen tidak menyokong, namun beliau enggan meletakkan jawatan secara terhormat berdasarkan Perkara 43(4) Perlembagaan Persekutuan.
Rakyat berharap para pemimpin politik akan dapat mencapai penyelesaian yang mampu merungkai masalah ini dan seterusnya membolehkan kepimpinan berwibawa tampil untuk membantu negara membendung penularan wabak COVID-19 dan memacu pemulihan ekonomi pasca-pandemik.
Majlis Presiden Pakatan Harapan mengulangi pendirian bahawa kami menyokong Datuk Seri Anwar Ibrahim sebagai calon Perdana Menteri.
Pakatan Harapan juga tidak bersetuju untuk sebarang pilihan raya umum diadakan terutama ketika pandemik memuncak. Perlu diingatkan bahawa penggal terakhir Parlimen ke-14 hanya akan tamat pada 16 Julai 2023.
Oleh itu, Majlis Presiden menjemput semua Ahli Parlimen yang menentang dan menolak Tan Sri Mahiaddin Md Yassin untuk bersama menyokong Datuk Seri Anwar Ibrahim sebagai calon Perdana Menteri untuk membuktikan sokongan serta membentuk satu majoriti baharu di Parlimen.
Demi masa depan rakyat dan negara, semua pihak yang menentang Tan Sri Mahiaddin perlu bersama di meja rundingan sekarang untuk membentuk sebuah kerajaan yang inklusif, adil dan progresif di mana setiap parti dilayani secara adil.
Oleh itu, amatlah penting semua pihak dapat bersatu di bawah sebuah Kerajaan berjiwa rakyat yang mampu memperbetul segala kepincangan dan kegagalan Perikatan Nasional menjelang undi percaya terhadap Perdana Menteri nanti.
Ini supaya sebarang pengambil alihan Kerajaan hanya akan berlaku bersama pihak-pihak yang bersetuju dengan prinsip-prinsip dan landasan perjuangan termasuk reformasi institusi, tatakelola dan urus tadbir yang baik, dan institusi kehakiman yang bebas.
Anwar Ibrahim
Parti Keadilan Rakyat (KEADILAN)
Mohamad Sabu
Parti Amanah Negara (AMANAH)
Lim Guan Eng
Parti Tindakan Demokratik (DAP)

5

3

votes
Article Rating
Kongsikan artikel ini


BUKAN KERJA MAHIADDIN SIBUK2 MEMIKIRKAN SIAPA ORANG LAIN ADA MAJORITI ATAU TIDAK UNTUK MENGGANTINYA

Dalam perutusan khas bersalut pelbagai tawaran berbentuk rasuah politik petang semalam, Mahiadin Md Yasin berkata, beliau tidak akan meletakkan jawatan kerana tiada sesiapa Ahli Parlimen lain yang ada sokongan majoriti untuk menggantikannya.
Sambil mengakui keabsahannya kini menjadi pertikaian kerana ada beberapa Ahli Parlimen menarik sokongan terhadapnya, tapi tambah beliau, tiada sesiapa yang lain pula memiliki majoriti.
“Saya memikirkan dalam keadaan tiada seorang pun Ahli Dewan Rakyat lain yang mendapat sokongan majoriti pada masa ini, Perdana Menteri yang baru tidak boleh dilantik menurut Perlembagaan.
“Apabila Perdana Menteri tidak boleh dilantik, maka kabinet pun tidak boleh dilantik dan kerajaan baru tidak dapat dibentuk,” katanya.
Kesimpulan mudah dan nyata daripada kedegilan Mahiaddin untuk berundur, meski menyedari keabsahannya dipertikaikan dan tawaran-tawaran yang dikemukakannya secara tidak langsung pula menunjukkan beliau memang tiada lagi sokongan majoriti, kononnya ialah kerana bimbang tiada pemimpin lain memiliki sokongan majoriti untuk menggantikannya.
Apa yang Mahiaddin perlu faham dan sedar dalam hal ini, soal siapa Perdana Menteri selepas dirinya dijatuhkan bukan lagi urusan beliau untuk memikirkannya.
Walaupun Parlimen boleh menjatuhkan Perdana Menteri atau mengabsahkan kedudukan Perdana Menteri, tetapi Parlimen tidak ada kuasa melantik seorang Perdana Menteri baru melalui undi majoriti.
Kuasa melantik Perdana Menteri adalah hak mutlak Yang Dipertuan Agong berdasarkan mana-mana Ahli Parlimen yang pada hemat baginda ada memiliki sokongan majoriti.
Siapa calon Perdana Menteri biarlah Agong memilihnya berdasarkan penilaian dan kebijaksanaan baginda atas pelbagai faktor untuk membuat penentuan mengenainya.
Jadi, kenapa Mahiaddin perlu sibuk-sibuk memikirkan orang lain ada majoriti atau tidak?
Apakah Mahiaddin cuba mahu merampas dan mengambil alih hak Agong yang telah termaktub dalam Perlembagaan?
Lebih afdal sebenarnya beliau memikirkan tentang nasib dirinya sendiri yang tidak majoriti lagi ketika ini.
Selain dirinya yang tiada majoriti, yang penting juga harus disedari oleh Mahiaddin ialah undi untuk menolak dan menjatuhkannya memang memiliki majoriti yang mencukupi.
Dirinya yang tiada majoriti dan usaha menjatuhkannya yang memang memiliki majoriti setakat ini sudah cukup untuk membuatkan rakyat boleh bergembira menempuh hari-hari seterusnya selepas ini berbanding kebimbangan Mahiaddin tentang tiada calon Perdana Menteri lain yang yang didakwanya tiada sokongan majoriti.
Lagi pun, menjatuhkan Perdana Menteri yang tiada majoriti serta selama ini takut menguji sokongan dimilikinya jauh lebih penting untuk ditunaikan perlaksanaannya lebih dahulu daripada memikirkan siapa calon Perdana Menteri baru yang ada sokongan majoriti.
(ShahbudinHusin 14/08/2021)

4.6

5

votes
Article Rating
Kongsikan artikel ini


SAH MAHIADDIN LETAK JAWATAN, PENGUMUMAN RASMI ISNIN

Sah – Perdana Menteri, Mahiaddin Md Yasin secara rasmi menawarkan diri untuk berundur daripada jawatannya.
Pemakluman tentang hasrat tersebut disampaikan oleh Mahiaddin dalam perjumpaan beliau dengan ketua-ketua parti dalam kerajaan PN, menteri dan timbalan menteri di Putrajaya, petang tadi.
Namun demikian, pengumuman rasmi dijangka hanya dibuat pada Isnin, 16 Ogos selepas Mahiaddin menghadap Yang Dipertuan Agong, sekaligus menyerahkan surat perletakan jawatannya.
Selepas menyerahkan surat perletakannya kepada Agong, barulah suatu pengumuman rasmi mengenai kedudukan beliau akan diumumkan.
Dalam perjumpaan petang tadi, meskipun Mahiaddin secara terbuka mengumumkan hasratnya untuk berundur, tetapi timbul juga pandangan lain yang meminta beliau bercuti terlebih dahulu sebelum meletak jawatan.
Pandangan itu seterusnya disusuli dengan harapan agar Ismail Sabri Yaakob dicadangkan sebagai Pemangku Perdana Menteri untuk memastikan kerajaan PN terus dapat dikekalkan.
Mahiaddin bagaimanapun dilaporkan tetap dengan pendiriannya untuk berundur itu kerana beliau kini merasakan jalan di hadapannya sudah menjadi jalan mati.
Khusus yang menyebabkan Mahiaddin jadi terperosok ialah berikutan penolakan blok pembangkang terhadap tujuh tawaran yang diumumkannya semalam.
Bagi Mahiaddin, dengan penolakan tersebut, khususnya oleh DAP, beliau tidak mempunyai jalan lain lagi untuk menambah jumlah sokongan setelah 15 Ahli Parlimen UMNO menarik sokongan terhadapnya.
Selepas perjumpaan di Seri Perdana yang dihadiri Mahiaddin petang tadi, beberapa menteri dan timbalan menteri kemudiannya berkumpul di pejabat seorang menteri di sebuah kementerian untuk membincangkan langkah susulan seterusnya.
Dalam pertemuan tersebut, ada yang melahirkan rasa kecewa, sedih dan tidak dapat menerima keputusan Mahiaddin untuk berundur daripada jawatannya, tetapi ada juga yang bersikap terbuka serta menghormati pilihan yang telah diputuskan oleh Perdana Menteri.
Begitu pun, mereka kini sedang berusaha sedaya upaya memastikan kerajaan PN terus kekal dan nasib sebahagian mereka sebagai menteri dan timbalan menteri dapat terus dipertahankan.
Apa pun, segala-galanya akan terpulang kepada Agong membuat penentuan tentang bagaimana bentuk kerajaan seterusnya sama ada melantik Pemangku Perdana Menteri, melantik Perdana Menteri interim atau membenarkan kewujudan kerajaan baru.
Sabar sikit, tunggu Isnin untuk mengetahui segala-galanya, tetapi yang penting, Mahiaddin bukan lagi Perdana Menteri selepas Isnin nanti.
(ShahbudinHusin 14/08/2021)

3.4

14

votes
Article Rating
Kongsikan artikel ini


AGAR KEKAL JADI MENTERI LAGI, BERSATU MAHU TONJOLKAN ISMAIL SABRI CALON PERDANA MENTERI

Selepas Mahiaddin Md Yasin meletak jawatan esok, persoalan yang akan menghangatkan lagi atmosfera politik negara dalam fasa berikutnya ialah siapa Perdana Menteri baru untuk menggantikan Presiden Bersatu itu?
Meskipun kuasa sebenar terletak di atas budi bicara dan kebijaksanaan Yang Dipertuan Agong dalam membuat pilihan berdasarkan siapa Ahli Parlimen yang pada hemat baginda mempunyai sokongan majoriti, tetapi lobi-melobi dan merancang sesuatu tentu saja tidak dapat dielakkan.
Apabila Mahiaddin meletak jawatan, bukan saja kabinet terbubar, malah era kerajaan PN juga dikira bakal berakhir.
Tambahan lagi, kedudukan majoriti kerajaan PN itu memang menjadi pertikaian sejak sekian lama.
Keabsahan Mahiddin dan kerajaan PN tambah diragui setelah 15 Ahli Parlimen UMNO mengumumkan penarikan sokongan mereka di mana surat akuan berkenaan dengannya telah pun dihantar ke Istana Negara.
Meskipun Mahiaddin cuba bertahan dengan pelbagai strategi dan helah, termasuk mengemukakan tujuh tawaran yang sebahagiannya bersifat rasuah politik, namun oleh kerana ia ditolak pembangkang, Ahli Parlimen Pagoh itu akhirnya tiada pilihan lain lagi.
Berikutan itu, dalam perjumpaan dengan pemimpin-pemimpin PN semalam, Mahiaddin mengumumkan keputusannya untuk meletak jawatan kerana beliau tidak sedia berdepan pembukaan Parlimen pada 6 September depan dalam keadaan tiada sokongan majoriti di belakangnya.
Semalam juga, selepas saja Mahiaddin mengumumkan hasratnya untuk meletak jawatan dan ia dijadual dilakukan esok selepas beliau menghadap Agong, sudah ada kumpulan tertentu dalam Bersatu yang pro Perdana Menteri mengadakan perjumpaan di Putrajaya.
Tujuan utama perjumpaan itu tidak lain selain memikirkan apa jadi kepada mereka selepas ini dan masih boleh lagikah mereka kekal sebagai menteri atau timbalan menteri setelah ketiadaan Mahiaddin nanti?
Pelbagai pandangan dikatakan diberikan oleh beberapa menteri dan timbalan menteri dalam perjumpaan tersebut, tetapi kesimpulan akhirnya ialah mereka cenderung untuk terus berusaha sedaya upaya mengekalkan lagi PN sebagai kerajaan.
Oleh kerana Ismail Sabri Yaakob telah duduk sebagai Timbalan Perdana Menteri dan menghormati hireaki, nama beliau kini dijadikan sandaran untuk ditonjolkan sebagai calon Perdana Menteri baru kerajaan PN.
Maksud lain tujuan meletakkan Ismail Sabri sebagai calon Perdana Menteri itu ialah agar kumpulan pro Zahid Hamidi dalam UMNO yang sebelum ini menolak Mahiaddin dapat kembali semula menyokong kerajaan PN.
Kata seorang yang mengetahui butir-butir dalam perjumpaan tersebut, kalau Ismail Sabri diletakkan sebagai calon Perdana Menteri, takkan UMNO tak mahu kembali semula menyokong kerajaan PN?
Bukankah UMNO memang selama ini mahu jawatan Perdana Menteri dan bagi Bersatu, mereka dapat kekal lagi berada dalam kerajaan adalah sesuatu yang cukup menggembirakan, tambah beliau lagi.
Bagi Bersatu juga, jelas beliau, yang penting ialah bukan kerajaan lain, tetapi tetap kerajaan PN lagi yang mentadbir negara selepas ketiadaan Mahiaddin nanti.
Walaupun tidak disebut secara berterus-terang, adalah jelas keinginan mengekalkan lagi kerajaan PN dengan menonjolkan Ismail Sabri itu, walaupun Perdana Menterinya daripada UMNO, ia adalah semata-mata agar kouta menteri dan timbalan menteri masih ada untuk Bersatu.
Dengan kekal lagi sebagai kerajaan, Bersatu merasakan peluang mereka lebih cerah untuk mendepani PRU15 akan datang.
Makna kata, kerajaan PN pimpinan Ismail Sabri yang dicita-citakan itu, kiranya menjadi kenyataan, selain akan diketuai oleh pemimpin yang tidak akur kepada keputusan MT UMNO dalam menarik sokongan terhadap Mahiaddin, malah boleh dikata pro kepada Bersatu.
Apakah selepas Ismail Sabti jadi Perdana Menteri, maka Hamzah Zainuddin atau Azmin Ali bakal dihadiahkan jawatan Timbalan Perdana Menteri?
(ShahbudinHusin 15/08/2021)

5

1

vote
Article Rating
Kongsikan artikel ini


LIMA KESAN MALANG JIKA ISMAIL SABRI TERMENJADI PERDANA MENTERI

Belum pun Mahiaddin Md Yasin menyerahkan surat perletakan jawatannya, usaha mencari penggantinya oleh kalangan dalam PN sendiri nampaknya sedang giat dilakukan.
Mahiaddin hanya akan menyerahkan surat perletakan jawatannya esok, Isnin 16 Ogos, tetapi pencarian pengganti itu sudah pun bermula sejak petang semalam lagi iaitu selepas Perdana Menteri memaklumkan hasratnya untuk meletakkan jawatan.
Sehingga ini nama yang ingin ditonjolkan sebagai Perdana Menteri ialah Ismail Sabri yang sekarang memegang jawatan Timbalan Perdana Menteri.
Tidak pasti banyak mana setakat ini sokongan yang telah diperolehinya dan tidak dipastikan juga sama ada Kumpulan 15 Ahli Parlimen UMNO yang sebelum ini menolak kepimpinan Mahiaddin sedia menyokong pencalonannya.
Begitu pun, jika akhirnya Naib Presiden UMNO itu berjaya menjadi Perdana Menteri yang baru menggantikan Mahiaddin, berikut adalah lima kesan malang yang tidak dapat dielakkan:-
Pertama, apabila beliau menjadi Perdana Menteri, bermakna kerajaan PN akan terus memerintah negara ini.
Dengan itu, kerajaan yang terus mentadbir negara adalah kerajaan gagal yang selama ini dikecam, dihentam dan dibenci rakyat, cuma bertukar nakhodanya saja.
Menteri dan timbalan menteri yang akan dilantiknya juga tidak mungkin banyak berbeza dengan menteri dan timbalan menteri lantikan Mahiaddin sedia ada.
Dengan itu, apa yang rakyat dan negara boleh harap ada perubahan jika yang mengambil alihnya adalah pewaris sebuah kerajaan yang gagal ?
Kedua, Ismail Sabri adalah pemimpin yang tidak akur dengan ketetapan parti apabila MT UMNO membuat keputusan menarik sokongan terhadap Mahiaddin dan kerajaan PN.
Sementara 15 Ahli Parlimen UMNO menunjukkan kesetiaan dengan membuat surat akuan yang dihantar kepada Yang Dipertuan Agong serta meletak jawatan daripada kerajaan, Ismail Sabri adalah antara 23 Ahli Parlimen UMNO yang terus degil menunjukkan kesetiaan menyokong Mahiaddin.
Jika beliau akhirnya menjadi Perdana Menteri, bermakna pemimpin UMNO yang patuh dan setia kepada parti telah tewas dalam perjuangan mereka, sebaliknya yang ingkar dan derhaka beroleh nikmat serta kejayaan.
Ketiga, idea awal mencalonkan nama Ismail Sabri sebagai calon Perdana Menteri bukan datang daripada UMNO, tetapi datang daripada Bersatu atas kepentingan pemimpin parti itu untuk mengekalkan jawatan menteri dan timbalan menteri masing-masing dalam kerajaan.
Ismail Sabri dipilih kerana beliau lebih disenangi dan dipercayai untuk menjamin masa depan pemimpin-pemimpin Bersatu setelah ketiadaan Mahiaddin mengetuai kerajaan.
Jadi, Ismail Sabri ini Perdana Menteri daripada UMNO atau Bersatu?
Keempat, dalam masa terdekat, oleh kerana MCA, MIC dan PBRS yang merupakan anggota komponen BN yang pro PN dan Bersatu, adalah dijangkakan apabila Ismail Sabri menjadi Perdana Menteri, ketiga-tiga parti tersebut akan mencadangkan agar beliau mengambil alih jawatan Pengerusi BN daripada Zahid Hamidi.
Alasannya mudah saja, tidak masuk akal kiranya Perdana Menteri tidak mengetuai mana-mana gabungan yang mampu meletakkan dirinya lebih bertaring dalam mencengkam kuasa politik.
Maka, termenjadinya Ismail Sabri sebagai Perdana Menteri adalah juga titik malang buat Zahid Hamidi.
Kelima, dengan menjadi Perdana Menteri juga, desakan untuk memaksa pengunduran Zahid Hamidi atau mempercepatkan pemilihan UMNO bagi memberi laluan kepada beliau menjadi Presiden UMNO pasti akan lebih bergema lagi selepas ini.
Bersama penangguhan pemilihan UMNO selama 18 bulan sebelum ini dianggap tidak sah, apatah lagi jika Menteri Dalam Negeri terus dikekalkan kepada Hamzah Zainuddin, memperceepatkan pemilihan sudah tidak dapat dielakkan lagi.
Annuar Musa, Shahidan Kassim, Nazri Aziz, Tajuddin Abdul Rahman dan lain tentu saja akan lebih “berkepak” ingin “menyepak”Zahid Hamidi daripada kerusi Presiden UMNO yang sedang didudukinya.
Logik mudahnya, sebagai Perdana Menteri, Ismail Sabri mestilah segera dijadikan Presiden UMNO.
Sama seperti jawatan Pengerusi BN tadi, sekali lagi ini adalah titik malang buat Zahid Hamidi.
(ShahbudinHusin 15/08/2021)

4.1

10

votes
Article Rating
Kongsikan artikel ini


ABAH AKHIRNYA REBAH…

1. Mesej dalam artikel ini ditujukan kepada rakan-rakan MP saya dari semua blok di atas keperluan bahawa semua kami perlu membuat keputusan kritikal menyokong calon PM di kalangan 220 MP yang akan menentukan untung nasib rakyat yang kini menderita. Pilihan kita adalah demi suara rakyat dan bukan demi habuan kita, setelah kita menyokong calon yang tepat dengan penuh bertanggungjawab, kuasa YDPA dalam Perkara 43 (2) (a) akan berkuatkuasa untuk kita mulakan hari baru yang segar dan penuh harapan untuk rakyat.
2. 220 MP mewakili suara rakyat di atas apa jua platform kepartian mereka. Parti mencalonkan nama manakala jentera parti yang bertungkus lumus untuk menangkan calon masing-masing. Rakyat buat keputusan di peti undi calon mana mereka fikir layak. Menang atau kalah calon adalah atas keputusan rakyat, sebab itu MP adalah Wakil Rakyat secara peranan hakikinya dan wakil parti secara semangatnya.
3. Kini tiba masanya peranan hakiki kita sebagai Wakil Rakyat dizahirkan dalam menentukan bakal PM supaya di garis penamatnya hasrat rakyat dan kehendak rakyat perlu menjadi pertimbangan dalam kita membuat pilihan PM dari kalangan kita. Tindak-tanduk kita terikat dengan kehendak maslahat rakyat yang memilih kita, adalah satu pengkhianatan jika tindak-tanduk kita ditentukan oleh habuan dan kepentingan nafsu.
4. Untuk membantu hasrat ini, kesemua 220 MP harus memahami latar yang membentuk krisis hari ini. PRU 2018 adalah tanda aras kepada keazaman rakyat menolak kleptokrat dan kerajaan BN yang terpalit dengan soal kepertanggungjawaban dan tadbir urus yang tiada integriti. Pasca PRU 2018 adalah natijah kesepakatan rakyat menolak pentadbiran rasuah dan budaya ahli politik yang mengamalkan ‘cash is king’
5. Hasrat di atas dan naratif politik pembangkang pra PRU 2018 telah melonjakkan nama PH yang terdiri dari 3 parti teras PKR, DAP dan AMANAH dan kemudian di ambang PRU disertai oleh PPBM. Keputusan PRU lalu adalah hasrat melihat sinar baru memenuhi kehendak rakyat supaya kerajaan yang Bersih, Berintegriti dan Bertanggungjawab dapat ditegakkan. Namun tak sampai 2 tahun, hasrat ini dibeloti oleh rakan komponen PH sendiri dan beberapa MP kartel sehingga jatuhlah cita-cita dan HARAPAN rakyat. Munculnya PN atas pembelotan yang berlaku dibayangi dorongan kebencian kaum dan nuansa ‘Melayu-Isle’ yang pekat.
6. Selain dorongan sentimen agama dan kaum, Perikatan Nasional (PN) terbentuk atas asas kepentingan untuk kekalkan kuasa yang dirampas. Komponen PN dari Umno, PAS, Yb2 lompat katak dll hanya berada secara kebetulan memastikan Mahiaddin dapat berkuasa dan mereka dapat habuan sebagai balasan. Kerajaan PN tidak fokus mentadbir negara sebab itu PN goyah, lemah dan akhirnya dilabel rakyat sebagai #kerajaangagal. Umno tidak mahu berkrompomi secara berterusan dengan kegagalan ini dan tarik ‘handbrake’ dari terus menyokong Mahiaddin. Umno tahu risiko kemarahan rakyat atas kegagalan ini akan menjejaskan imej Umno yang sudahpun tercalar sebelum ini. 15 MP Umno menyebabkan Mahiaddin hilang majoriti dan membawa kepada runtuhnya kerajaan PN hari ini pada 16 Ogos 2021.
7. Rebahnya ‘Abah’ bermakna semua komponen PN yang bertenggek atasnya termasuk GPS harus mengambil tanggungjawab penuh kepada kegagalan PN dan sikap tidak menghormati demokrasi sehingga membawa negara kepada krisis politik yang meruncing di celah kematian covid yang tinggi. Kemarahan rakyat bukan sahaja kepada kerajaan tetapi kepada keseluruhan institusi politik negara termasuk kita ahli-ahli dewan rakyat.
8. Latar ini harus dipersetujui oleh semua 220 MP kerana kita akan menentukan kepimpinan politik negara untuk keluarkan rakyat dari perasaan kecewa terhadap pemerintah dan ahli dewan rakyat yang hanya memikirkan kedudukan mereka. Calon-calon PM kita tidak layak datang dari kelompok yang bersengkongkol dengan kegagalan Perikatan Nasional malah membiarkan kegagalan bertahta selama 17 bulan. Calon PM perlu datang segar dari dapur (fresh from the oven) untuk menyuntik semangat baru dan imej baru serta membina semula kepercayaan baru antara kita dan rakyat.
9. Semua kita harus akur bahawa bakal PM harus konsisten mempertahankan Perlembagaan Persekutuan dan Demokrasi serta mampu mengutarakan ide-ide lebih segar menangani krisis kesihatan dan ekonomi rakyat. 17 bulan PN berkuasa telah mendedahkan bagaimana Perlembagaan Negara dilayan, bagaimana Demokrasi diperlakukan dan bagaimana Kabinet XXL yang tidak berfungsi. Apakah calon-calon dari kelompok yang sama kita mahu kemukakan kepada rakyat? Tanyalah dhomir (conscious) kita, apakah rakyat boleh dipermainkan sebegini rupa?
10. Pilihan kita sepatutnya jelas, calon yang perlu disokong perlu ada kesegaran, bertenaga dan terbukti konsisten menjaga teras negara dan kepentingan demokrasi supaya implikasi covid 19 dapat ditangani dengan lebih berkesan. Hanya kita para MP dapat menentukan siapa yang kita mahu dan pilihan kita adalah untuk kemaslahatan rakyat dan negara seperti ikrar sumpah yang kita angkat.
11. Saya dari kerusi P057 mengingatkan diri saya dan rakan MP lain supaya jauhilah sama sekali membuat pilihan atas dorongan habuan sendiri, kepentingan jawatan mahupun emosi dan sentimen perkauman/agama yang sempit. Kita sudah tahu apa yang berlaku hari ini kenapa Mahiaddin rebah di pintu Istana dan kenapa PN digelar kerajaan gagal. Apakah kita mahu ulangi kebodohan yang sama dan harapkan natijah berbeza?
Pilihlah dengan kesedaran yang mendalam, rakyat menanti pilihan kita untuk mereka!
“….إِنَّ خَیۡرَ مَنِ ٱسۡتَـٔۡجَرۡتَ ٱلۡقَوِیُّ ٱلۡأَمِینُ
(sebahagian Al-Qasas 26]
“….Sesungguhnya sebaik-baik orang yang ayah ambil bekerja ialah orang yang KUAT, lagi AMANAH”.
Yb DS Dr. Mujahid Yusof Rawa
Ahli Parlimen Parit Buntar P057
16hb Ogos 2021.

3.4

10

votes
Article Rating
Kongsikan artikel ini


MAHIADDIN LETAK JAWATAN BUKAN SEBAB UMNO TARIK SOKONGAN, TAPI KERANA DIKECEWAKAN DAP

Mahiaddin Md Yasin kini sudah sah akan meletakkan jawatan sebagai Perdana Menteri.
Pengumuman rasmi mengenai perkara itu akan dilakukan tengahari ini selepas beliau menghadap Yang Dipertuan Agong bagi menyerahkan surat perletakan jawatannya.
Tetapi, kenapa tiba-tiba saja Mahiaddin mengambil keputusan meletakkan jawatan?
Apakah yang menyebabkannya berbuat demikian?
Adakah ia disebabkan UMNO menarik sokongan terhadapnya yang disertai pula dengan kritikan tanpa henti beberapa pemimpin parti itu seperti Zahid Hamidi, Mohamad Hasan, Khaled Nordin, Najib Razak dan lain-lainnya?
Ataukah ia didorong kerana parti-parti pembangkang menolak tujuh tawaran yang dibuatnya baru-baru ini?
Jika kita perhatikan, MT UMNO membuat keputusan menarik sokongan terhadap kerajaan PN pada 3 Ogos lalu yang kemudian disusuli dengan surat akuan berkenaan beberapa Ahli Parlimennya yang setuju menarik sokongan itu yang dihantar kepada Yang Dipertuan Agong di Istana Negara.
Dua menteri UMNO, Shamsul Anuar Nasarah dan Noraini Ahmad selepas itu turut menghantar surat perletakan jawatan masing-masing.
Begitu pun, jika kita masih ingat juga, Mahiaddin ketika itu langsung tidak tergugat, malah ketika dimaklumkan oleh Agong berkenaan penarikan sokongan sejumlah Ahli Parlimen UMNO, beliau tanpa ragu-ragu setuju untuk keabsahannya yang dipertikaikan itu diuji melalui undi percaya dalam sidang Parlimen, September depan.
Pada 13 Ogos pula beliau membuat tujuh tawaran kepada blok pembangkang yang antaranya peruntukan sama rata untuk semua Ahli Parlimen, rundingan belanjawan sebelum dibentangkan, membenarkan undi 18 tahun, tempoh Perdana Menteri hanya dua penggal, undang-undang anti lompat dan lain-lainnya yang ternampak mampu memberi harapan untuknya memenangi undian usul percaya di Parlimen nanti.
Hanya beberapa jam selepas itu, semua parti blok pembangkang, termasuk UMNO dengan tegas menolak tawaran Mahiaddin itu.
Seterusnya pada 14 Ogos, Mahiaddin mengadakan pertemuan mengejut dengan pemimpin-pemimpin PN dan memaklumkan hasratnya untuk meletakkan jawatan.
Jadi, apakah yang sebenarnya mendorong Mahiaddin tiba-tiba mahu meletak jawatan setelah sebelum itu begitu yakin mampu mempertahankan jawatannya – kerana tawarannya itu ditolak mentah-mentah oleh blok pembangkang atau kerana penarikan sokongan daripada UMNO yang angka terakhir berbuat demikian adalah 15 Ahli Parlimen semuanya?
Daripada maklumat yang diterima daripada mereka yang dekat dengan Bersatu memberitahu, Mahiaddin tidak rasa tergugat dengan penarikan sokongan UMNO terhadapnya, tetapi yang benar-benar mengecewakannya ialah apabila tujuh tawarannya itu ditolak mentah-mentah, khususnya oleh DAP.
Dikatakan sebelum membuat tawaran itu, beberapa rundingan antara pemimpin PN dengan pemimpin DAP telah pun diadakan dan pada asasnya, sejumlah mereka telah setuju untuk menerima tawaran tersebut dan sedia membalasnya dengan menyokong usul undi percaya di Parlimen.
Terdapat laporan media yang menyebut, mereka yang terlibat dalam rundingan itu ialah Tengku Zafrul Tengku Abdul Aziz bagi pihak PN dan Tony Pua serta Ong Kian Ming bagi pihak DAP.
Asas ada pemimpin DAP setuju menerima tawaran itu yang bererti mengekalkan lagi Mahiaddin adalah kerana mereka tidak mahu melihat kluster mahkamah dalam UMNO berkuasa semula melalui kemungkinan wujudnya kerjasama dengan PH.
Dengan andaian hampir separuh daripada 42 Ahli Parlimen DAP bersetuju menyokong usul undi percaya, bermakna ia sudah lebih daripada cukup untuk menampung kehilangan majoriti yang disebabkan penarikan sokongan 15 Ahli Parlimen UMNO itu.
Dengan keyakinan memperolehi sokongan DAP itulah yang menyebabkan Mahiaddin sanggup bertemu Presiden Pas, Hadi Awang di Marang Terengganu untuk memberi penjelasan serta memohon restu daripada pemimpin tersebut.
Tetapi penolakan DAP secara total terhadap tawaran itu dikatakan benar-benar membuatkan Mahiaddin kecewa dan harapannya untuk memiliki majoriti yang cukup dengan sendirinya telah musnah.
Keputusan Mahiaddin meletakkan jawatan kemudiannya adalah disebabkan beliau tidak sedia menghadiri sidang Parlimen September nanti dalam keadaan dirinya pasti tiada lagi sokongan majoriti.
Dalam hal ini, seorang pemimpin Bersatu menyalahkan Mahiaddin sendiri atas kegagalan misi mendapat sokongan daripada DAP itu.
Katanya, silap Mahiaddin ialah kerana tidak berterus-terang dengan menyatakan perkara itu telah dibincangkan dengan DAP terlebih dahulu.
Mahiaddin dikatakan cuba bermain politik dengan melontarkan tawaran itu dan berharap DAP akan segera menyambutnya dengan positif bagi menampakkan beliau seorang yang berjiwa besar dan ingin berdamai tanpa mengambil kira DAP juga ada perkiraan politiknya yang perlu dijaga.
Kata pemimpin Bersatu itu lagi, jika Mahiaddin berterus-terang menyebut tawaran-tawaran itu telah dibincangkan dengan DAP terlebih dahulu, ia pasti membuatkan DAP terperangkap dan tidak mampu berdalih lagi.
Silap Mahiaddin juga, kata pemimpin Bersatu itu lagi ialah kerana perkara itu tidak dibincangkan dengan teliti oleh Perdana Menteri dengan mereka yang arif tentang strategi politik dalam parti, tetapi hanya dengan beberapa kerat yang rapat dengannya saja.
Padahnya hilanglah jawatan Perdana Menteri, tambah pemimpin itu setesrusnya.
(ShahbudinHusin 16/08/2021)

3.7

3

votes
Article Rating
Kongsikan artikel ini


AGONG TITAH DIBENTUK POLITIK BARU YANG AMAN DAN NYAMAN

Hari ini semua ketua-ketua parti telah dititah mengadap Yang di-Pertuan Agong di Istana Negara.
Tuanku memulakannya dengan titah nasihat bahawa negara ketika ini dalam kemelut politik dan harus bersatu menghadapi malapetaka COVID-19 dan juga kemelesetan ekonomi.
Tuanku Agong turut memberitahu mengenai lunas-lunas Perlembagaan, mencari calon Perdana Menteri yang dapat majoriti sokongan Ahli Parlimen, tetapi politik perlu berubah.
Maknanya yang menang jangan jadi seperti pernah berlaku sebelum ini iaitu memakan yang kalah.
Harus ada satu kekuatan dengan semua parti dengan persefahaman baru.
Isunya bukan sahaja mengenai perlantikan seorang Perdana Menteri baru, tapi apa yang penting seperti yang ditekan oleh Tuanku Agong dan juga Timbalan Yang di-Pertuan Agong adalah untuk menggagas suatu bentuk politik baru yang lebih aman dan nyaman untuk rakyat.
ANWAR IBRAHIM
Pengerusi PH.

5

1

vote
Article Rating
Kongsikan artikel ini


CUBA MENAIKKAN PEWARIS KERAJAAN GAGAL PN SEBAGAI PM SETERUSNYA ADALAH KEGILAAN PALING GILA

Di mata rakyat, Perikatan Nasional atau PN adalah sebuah kerajaan yang gagal.
Sejak 17 bulan lalu boleh dikata tidak ada sektor yang berkembang dengan baik di bawah kerajaan PN, kecuali kes Covid19 dan jumlah kematian akibat daripada wabak tersebut yang sentiasa menunjukkan geraf menaik.
Kegagalan itu sudah tentu disebabkan kerajaan PN dipimpin oleh Mahiaddin Md Yasin yang tidak begitu berkemampuan mengurus negara, terutama ketika negara berhadapan dengan krisis kesihatan dan ekonomi akibat Covid19.
Kegagalan PN itu diburukkan lagi kerana menteri-menteri yang dilantik Mahiaddin turut tidak berkemampuan sehingga menjadi bahan kecaman dan troll netizen hampir setiap masa.
Apabila Mahiaddin akhirnya meletak jawatan, tidak sedikit rakyat yang gembira dan menjadi lapang dada.
Khabarnya ramai yang akan bersedekah pisang, rambutan, manggis atau epal di masjid-masjid pada Jumaat ini.
Mereka gembira bukan saja kerana Mahiaddin sudah tiada, tetapi juga disebabkan tidak perlu lagi mendengar cakap entah apa-apa daripada beberapa menteri yang sebenarnya kalau mereka tiada, jauh lebih aman lagi negara ini.
Jatuhnya Mahiaddin, selain kerana beliau menyedari tiada lagi sokongan majoriti di belakangnya,ia juga disebabkan itulah keinginan serta rakyat setiap hari.
Rakyat tidak mahu lagi kepada Mahiaddin dan tidak mahu juga menteri-menteri yang ada ini terus duduk di kerusi mereka kerana sudah cukup terseksa dan sengsara dengan kepimpinan mereka.
Sebab itu, adalah tidak masuk akal adanya cubaan untuk mencalonkan sesiapa daripada kalangan bekas menteri PN sebagai sebagai calon Perdana Menteri seterusnya sebaik saja Mahiaddin sah meletakkan jawatannya ini.
Jatuhnya Mahiaddin bermakna rakyat mahukan perubahan dan perlukan sebuah kerajaan baru untuk mentadbir negara ini.
Baik Ismail Sabri Yaakob atau sesiapa juga, asalkan daripada kerajaan PN, mereka adalah pewaris kerajaan gagal yang dibenci, dikecam dan tidak dikehendaki rakyat dan tidak seharusnya dicalonkan lagi untuk menerajui negara.
Mencalonkan lagi mereka untuk menerajui negara ini adalah suatu penghinaan kepada rakyat.
Kalau mahu dikekalkan lagi kerajaan PN ini, baik dikekalkan saja Mahiaddin tetapi oleh kerana Mahiaddin pun tidak dikehendaki, ertinya Ismail Sabri dan semua yang lain juga turut tidak layak dan tidak dikehendaki.
Tidak malukah pewaris-pewaris kerajaan gagal PN ini kepada rakyat yang telah menolak dan membenci mereka selama ini?
Setelah ditolak rakyat, duduk diam-diam jadi pembangkang saja sudahlah!
Lebih tidak masuk akal, sebagaimana dilaporkan media, Mahiaddin sendiri tidak menolak kemungkinan beliau akan kembali menyertai persaingan untuk dipilih semua sebagai Perdana Menteri yang seterusnya.
Kegilaan apakah ini?
Kadang-kadang betul juga kata orang-orang yang berpengalaman dalam politik – gila orang politik adalah gila paling gila di dunia ini.
(ShahbudinHusin 17/08/2021)

4.2

13

votes
Article Rating
Kongsikan artikel ini


BERSATU PARTI LEBAI MALANG

Dalam sejarah politik negara, Bersatu barangkali boleh dianggap sebagai parti bernasib paling malang.
Selepas PH memenangi PRU14 pada 2018, Bersatu melalui Tun Mahathir Mohamad berjaya menduduki kerusi Perdana Menteri dan mengetuai tiga kerajaan negeri iaitu Johor, Kedah dan Perak.
Johor ketika itu dipimpin Osman Sapian dan diikuti Dr. Shahruddin Jamal, Kedah oleh Mukhriz Mahathir manakala Perak oleh Ahmad Faizal Azumu atau Peja.
Berikutan Mahiaddin Md Yasin melakukan pengkhianatan untuk mengejar jawatan Perdana Menteri pada awal tahun 2020 lalu dengan menubuhkan kerajaan PN, dua kerajaan negeri yang diketuai Bersatu terlepas daripada genggamannya.
Jawatan Menteri Besar Johor diambil-alih oleh Hasni Mohamad daripada UMNO sementara Kedah oleh Sanusi Mohd Nor daripada Pas.
Kemudian, UMNO menikam Bersatu di Perak pula dengan menumbangkan Peja melalui sandiwara undi percaya kerana inginkan jawatan Menteri Besar itu.
Lalu berjayalah UMNO mencapai cita-citanya dengan Saarani Mohamad kini menjadi Menteri Besar Perak menggantikan Peja.
Baru-baru ini, berikutan dikhianati oleh UMNO, Bersatu akhirnya hilang jawatan Perdana Menteri yang dipegang Mahiaddin.
Sebagaimana Mahiaddin mengkhianati PH untuk merampas jawatan Perdana Menteri, beliau akhirnya dikhianati oleh UMNO yang pada awalnya menyokong beliau menduduki jawatan tersebut.
Meski dikhianati dan dijatuhkan oleh UMNO, Mahiaddin dan Bersatu sekarang ini tiada pilihan lain selain terpaksa menyokong Ismail Sabri Yaakob yang merupakan Naib Presiden UMNO sebagai calon Perdana Menteri.
Maknanya, jika Ismail Sabri terpilih sebagai Perdana Menteri, sebagaimana di Perak di mana pengganti jawatan itu diambil alih oleh UMNO, tempat Mahiaddin mengetuai kerajaan pusat juga diambil oleh UMNO.
Menariknya, Mahiaddian selaku Presiden Bersatu seakan menuruti nasib malang Peja yang merupakan Timbalan Presiden parti itu.
Hanya dalam Bersatu, Presiden dan Timbalannya dijatuhkan oleh parti yang sama dan kemudian mereka menyokong pula pemimpin daripada parti tersebut untuk mengganti kerusi yang mereka tinggalkan.
Aduhhh….malang sekali nasibmu Bersatu!!
Hakikatnya, elok-elok ada kerusi Perdana Menteri dan tiga kerajaan negeri, tetapi dek kerana rakus kuasa dan sanggup berbuat khianat, akhirnya mereka sendiri dikhianati hingga tiada apa-apa lagi yang tinggal sekarang ini.
Jika UMNO melalui Ismail Sabri berjaya menduduki kerusi Perdana Menteri, nasib malang Bersatu dijangka tidak berakhir setakat ini saja.
Walaupun kerajaan PN 2.0 yang akan mentadbir negara adalah lanjutan kerajaan PN sebelum ini, tetapi oleh kerana ia bakal diketuai UMNO, lebih mungkin Bersatu akan terus diketepikan dan ditekan dalam banyak siri lagi selepas ini.
Selain Mahiaddin sendiri bakal kena saman dengan Najib Razak, yang pasti, Geng Hamzah Zainuddin dan Geng Azmin Ali tidak akan semudah itu untuk diberi laluan terus bertanding di kerusi-kerusi lompat mereka, meskipun telah memberi sumbangan meletakkan calon UMNO di kerusi Perdana Menteri.
Hilang semua jawatan, kena saman dan kerusi pilihanraya pun bakal melayang, apa lagi kalau bukan namanya Si Lebai Malang?
(ShahbudinHusin 18/08/2021)

4.4

21

votes
Article Rating
Kongsikan artikel ini


MEMILIH ISMAIL SABRI SEPERTI HANYA MENGUNDANG MALAPETAKA BUAT NEGARA

UMNO akhrinya memutuskan untuk menamakan Ismail Sabri Yaakob sebagai calon Perdana Menteri yang baru bagi menggantikan Mahiaddin Md Yasin.
Begitu pun, seperti yang dipetik daripada kenyataan Azalina Othman Said dalam sebuah portal berita, UMNO tetap memberi kebebasan kepada semua Ahli Parlimennya untuk mencalonkan sesiapa saja dalam surat akuan yang akan mereka hantar secara terus dan peribadi kepada Istana Negara sebelum jam 4 petang hari ini.
Persetujuan UMNO untuk tunduk mencalonkan Ismail Sabri adalah sesuatu yang malang sebenarnya kerana parti itu sanggup mengenepikan tokoh berwibawa seperti Tengku Razaleigh Hamzah yang mempunyai lebih kemampuan dan pengalaman untuk memulihkan negara yang telah rosak teruk ketika ini.
Ternyata, persetujuan UMNO menamakan Ismail Sabri yang lebih dulu persetujui oleh Bersatu, bukan saja menandakan parti itu tunduk kepada kehendak Bersatu yang merupakan musuhnya dan Presidennya, Mahiaddin Md Yasin sendiri dijatuhkan sebagai Perdana Menteri oleh UMNO, malah memperlihatkan kluster mahkamah seperti hilang kekuatan untuk berlawan dengan kemahuan kelompok kluster kabinet yang sudah beberapa kali ingkar ketetapan MT.
Yang lebih nyata, mencalonkan Ismail Sabri yang disokong kuat oleh Bersatu, ia juga bermakna jika beliau berjaya menjadi Perdana Menteri, kerajaan PN yang gagal dan telah berakhir dengan perletakan jawatan Mahiaddin, akan kembali semula mentadbir negara ini.
Hampir semua menteri era Mahiaddin sebelum ini pasti juga akan dilantik semula menganggotai kabinet Ismail Sabri.
Jadinya, kerajaan baru PN 2.0 nanti adalah juga lanjutan kerajaan gagal versi kedua.
Bagaimana kita boleh mengharapkan keputusan atau hasil yang berbeza jika ia diusahakan oleh tangan-tangan menteri yang sama?
Tambahan lagi, Ismail Sabri sendiri dilantik menjadi Timbalan Perdana Menteri sebelum ini adalah untuk memecah-belahkan UMNO di tengah-tengah kemelut Mahiaddin hendak dijatuhkan dan di ketika UMNO sudah ada ketetapan tidak akan menerima tawaran jawatan Timbalan Perdana Menteri daripada Perdana Menteri.
Maka, kiranya Ismail Sabri terpilih sebagai Perdana Menteri, yang benar-benar untung ialah Bersatu dan Mahiddin kerana pengaruh mereka nampaknya berjaya menundukkan keegoan UMNO serta Zahid Hamidi selama ini.
Masa depan politik Zahid Hamidi sebagai Presiden UMNO juga juga dengan sendirinya boleh dikira sudah berakhir sebaik saja Ismail Sabri mengangkat sumpah sebagai Perdana Menteri.
Malang bagi Zahid Hamidi, selepas beria-ia menjatuhkan Mahiaddin daripada kerusi Perdana Menteri, kerusi Presiden UMNO yang didudukinya bakal dirampas oleh Ismail Sabri.
Tetapi, yang lebih malang ialah nasib rakyat dan masa depan negara selepas ini.
Sebagaimana kita semua sedar, cabaran utama negara sekarang dan selepas ini ialah bagaimana untuk memulihkan semula ekonomi negara yang hampir mati kesan pandemik Covid19 di mana banyak syarikat ditutup dan rakyat hilang pendapatan.
Untuk itu, mahu tidak mahu, kita lebih memerlukan pemimpin yang berwibawa, berkemampuan, berketrampilan, banyak idea, dikenali di peringkat antarabangsa dan mempunyai komunikasi meyakinkan, tidak saja dengan pemimpin dunia, malah juga dengan kalangan pelabur dan pemimpin syarikat-syarikat gergasi yang ternama.
Hanya dengan adanya pemimpin sebegitu yang membuatkan mereka yang mempunyai wang dan modal daripada seluruh dunia sedia untuk melabur di negara kita.
Adakah Ismail Sabri punya kemampuan sebegitu?
Katalah dalam lawatan ke Amerika Syarikat misalnya, jika ada program bertemu pelabur dan peneraju syarikat gergasi di sana yang berjumlah 500 orang, mampukah Ismail Sabri berdialog dan memberi penerangan yang meyakinkan untuk mereka akhirnya setuju melabur dan menanam modal?
Ismail Sabri dengan kemampuan dan ketrampilan yang diketahui amat terhad, tidak dinafikan di dalam UMNO sendiri ramai yang meragui kemampuannya untuk membawa perubahan dan kemajuan kepada negara dari segi ekonomi jika beroleh kuasa nanti.
Menghidupan Mara Digital pun beliau gagal, inikan pula untuk memaju dan melonjak ekonomi secara menyeluruh untuk negara?
Adakah akhirnya hanya malapetaka lebih buruk akan menimpa kita semua selepas beliau menjadi Perdana Menteri?
Dan dengan kegagalan yang sudah boleh dijangka itu, tidak menghairankan jika selepas ini Ismail Sabri dan kerajaan PN 2.0 nantinya lebih menjadi sasaran kemarahan rakyat lagi di media sosial berbanding Mahiaddin sebelum ini.
Jika begitu, bersama pergelutan dengan Bersatu yang akan terus berlaku dalam berebut kerusi, bagaimanakah UMNO mampu menang PRU15 akan datang nanti?
(ShahbudinHusin 18/08/2021)

4.9

8

votes
Article Rating
Kongsikan artikel ini


ADAKAH ISMAIL SABRI PERDANA MENTERI PROKSI KEPADA MAHIADDIN?

Belum pun Ismail Sabri Yaakob dilantik lagi sebagai Perdana Menteri yang baru, Pengerusi PN, Mahiaddin Md Yasin sudah pun mengeluarkan kenyataan medianya petang tadi.
Antara intipatinya kenyatan media beliau ialah:-
⁃ 50 Ahli Parlimen PN sebulat suara menamakan Ismail Sabri sebagai calon Perdana Menteri.
⁃ Memaklumkan peranan beliau dalam mengusahakan supaya GPS di Sarawak dan PBS di Sabah mengambil pendekatan yang sama.
⁃ Ingin memastikan Ismail Sabri terus melaksanakan dasar-dasar kerajaan PN sebelum ini.
⁃ Memaklumkan sokongan PN kepada Ismail Sabri adalah sokongan bersyarat.
⁃ Antara syarat itu ialah tidak mahu kluster mahkamah diberi sebarang kedudukan dalam kerajaan.
Di bawah ini adalah kenyataan media penuh beliau itu.
Apakah tujuan Mahiaddin mengeluarkan kenyataan media begitu awal begini, sedangkan Agong belum pun memutuskan lagi perlantikan Perdana Menteri yang baru?
Adakah Mahiaddin ingin memberitahu UMNO bahawa Ismail Sabri adalah calon Perdana Menteri proksinya?
Adakah beliau mahu memberitahu bahawa kerajaan yang wujud yang diketuai Ismail Sabri selepas ini mesti kerajaan PN, bukan apa-apa kerajaan lain selainnya?
Adakah Mahiaddin ingin memberitahu Ismail Sabri bahawa sokongan GPS dan PBS adalah turut diusahakan olehnya dan oleh itu, mesti ada rasa terhutang budi kepadanya?
Seterusnya dengan memberi syarat-syarat tertentu itu, adakah Mahiadddin melalui PN sedang mengancam Ismail Sabri bahawa mereka juga boleh menarik sokongan terhadapnya sebagaimana UMNO berbuat demikian sebelum ini jika ada syarat-syarat yang ditetapkan PN tidak dipenuhi?
Nampaknya, jika benar akhirnya Ismail Sabri dilantik sebagai Perdana Menteri, kenyataan media Mahiaddin ini adalah petanda pergolakan dan berantakan sesama sendiri dalam kerajaan PN 2.0 nanti semakin sukar untuk dielakkan.
Mampukah Ismail Sabri dan UMNO yang hanya ada 38 kerusi di belakangnya bertahan dengan tekanan PN yang punya 50 kerusi?
(ShahbudinHusin 19/08/2021)

4.5

6

votes
Article Rating
Kongsikan artikel ini


SOKONGAN BERSYARAT PN KEPADA ISMAIL SABRI SEPATUTNYA TIDAK SAH DAN WAJAR DITOLAK, MELANGGAR TITAH AGONG

Dalam kenyataan media Mahiaddin Md Yasin selaku Pengerusi Perikatan Nasional atau PN petang tadi, beliau memberitahu sokongan Ahli-Ahli Parlimen gabungan itu seramai 50 orang kepada Ismail Sabri Yaakob untuk diangkat menjadi Perdana Menteri adalah bersyarat.
Jumlah 50 orang itu adalah merangkumi 31 daripada Bersatu, 18 daripada Pas dan 1 daripada Star.
Mahiaddin berkata, jika mendapat perkenan Yang Dipertuan Agong untuk menjadi Perdana Menteri nanti, Ismail Sabri yang juga Naib Presiden UMNO mesti memastikan anggota kabinetnya terdiri daripada individu yang berintegriti, amanah dan bebas daripada sebarang pertuduhan jenayah mahkamah.
“Kerajaan PN di bawah pimpinan beliau juga mestilah meneruskan amalan menghormati prinsip pengasingan kuasa, melindungi kebebasan badan kehakiman dan menjunjung konsep raja berpelembagaan,” katanya lagi.
Maksud mudah untuk difahami ialah Mahiaddin cuba memberi peringatan kepada Ismail Sabri agar tidak memberi sebarang kedudukan dalam kerajaan kepada “kluster mahkamah” dalam UMNO yang antaranya adalah Zahid Hamidi dan Najib Razak.
Tindakan Mahiaddin meletakkan syarat itu, selain memberi beberapa petunjuk seperti merupakan suatu ugutan dan seolah-olah untuk memberitahu bahawa Ismail Sabri adalah proksinya, ia juga merupakan suatu pelanggaran kepada titah Agong.
Dalam titah Agong yang disampaikan kepada semua Ahli Parlimen melalui Speaker pada 17 Ogos lalu, adalah jelas disebut bahawa sokongan kepada mana-mana Ahli Parlimen untuk dipilih sebagai sebagai Perdana Menteri adalah dengan penyataan kepercayaan yang terang, jelas dan tanpa syarat.
Kenapa PN masih cuba meletakkan syarat tertentu?
Tidak fahamkah titah Agong itu?
Dengan PN telah melanggar titah Agong, bermakna sokongan 50 Ahli Parlimen PN kepada Ismail Sabri dengan sendirinya adalah dianggap tidak sah.
Apabila tidak sah, bermakna 50 sokongan daripada PN sepatutnya tidak terpakai dan tertolak dengan sendirinya.
Mahiaddin dan PN dalam hal ini terang-terang telah tidak menghormati titah Agong dan ia dilakukan secara sengaja melalui kenyataan media yang dikeluarkannya.
114 tolak 50, bermakna sokongan yang sah untuk Ismail Sabri hanya tunggal 64 saja lagi.
Ampun Tuanku, diharap perkara ini diteliti dan diambil kira dengan sewajarnya demi kemuliaan kedudukan titah Tuanku yang sewenang-wenangnya tidak dipatuhi oleh pemimpin yang kemaruk kuasa dan demi kepentingan negara secara keseluruhannya yang menjunjung Raja Berperlembagaan.
(ShahbudinHusin 19/08/2021)

4.4

8

votes
Article Rating
Kongsikan artikel ini


APAKAH PROSES PILIHANRAYA TELAH SIA-SIA?

Saya mengalu-alukan perlantikan Dato’ Seri Ismail Sabri Yaakub sebagai Perdana Menteri.
Walaubagaimanapun saya berasa kecil hati dan terguris apabila mereka yang mendapat mandat rakyat dalam pilihanraya Mei 2018 tidak memperolehi mandat itu semula.
Mungkin rakyat melihat proses Pilihanraya itu telah menjadi sia sia. Oleh itu proses ‘Parliamentary Democracy’ di Malaysia perlu diperteguhkan semula.
Beri keyakinan kepada rakyat agar ‘Peristiwa Sheraton Move 2020’ tidak akan berulang lagi di masa hadapan.
Kalau ianya berulang, bermakna sistem yang kita pilih ini telah hancur dan perlu diperbaiki menjelang pilihanraya yang akan datang.
Untuk memberi keyakinan semula kepada rakyat adalah sukar apabila yang menang menjadi pembangkang dan yang kalah menjadi kerajaan.
Rakyat perlu membuat pilihan. Yang penting sistem demokrasi berparlimen perlu dipertahankan.
Mohamad Sabu
Presiden
Parti Amanah Negara
20 Ogos 2021

5

3

votes
Article Rating
Kongsikan artikel ini


HARAPAN KEPADA AGONG DAN MAJLIS RAJA2 – PILIHLAH PM YANG BOLEH SELAMATKAN MASA DEPAN NEGARA

Petang ini Majlis Raja-Raja akan bermesyuarat untuk memutuskan siapa Perdana Menteri yang akan dipilih menerajui negara bagi mengisi kekosongan yang ditinggalkan Mahiaddin Md Yasin.
Walaupun Yang Dipertuan Agong telah memanggil menghadap 114 Ahli Parlimen yang dikatakan bersetuju menyokong Ismail Sabri Yaakob untuk mendapat pengesahan sokongan mereka, tetapi nampaknya belum ada kata putus Naib Presiden UMNO itu bakal dilantik sebagai Perdana Menteri.
Banyak khabar angin berlegar selepas Ahli-Ahli Parlimen dipanggil ke Istana Negara semalam, apa lagi wajah-wajah yang keluar selepas menghadap itu tidak ternampak ada yang bermuka ceria.
Ramai pula daripada mereka terus mendiamkan diri tidak berkata apa-apa, waima menulis hal-hal lain di media sosial pun tidak lagi kelihatan.
Meski pemilihan Perdana Menteri ialah berdasarkan siapa Ahli Parlimen yang pada kepercayaan Agong memiliki sokongan majoriti, tetapi suasana kali ini jauh berbeza.
Kali ini Agong bukan memilih Perdana Menteri selepas keputusan pilihanraya, tetapi setelah kerajaan lama gagal dan tidak mampu bertahan
Gagalnya kerajaan PN daripada bertahan bukan saja kerana tiada lagi sokongan majoriti, malah disebabkan rakyat sendiri secara majoritinya menolak, mengecam dan menghentamnya setiap hari lantaran tidak upaya menangani krisis kesihatan dan ekonomi yang sedang melanda.
Siri kegagalan PN dalam mentadbir negara sudah tak terhitung dan ia gagal dalam hampir semua perkara, termasuk dalam perkara mudah seperti memberi face mask percuma dan menunaikan janji memberi 150 ribu laptop kepada pelajar-pelajar miskin yang memerlukan.
Jika Mahiaddin gagal, Ismail Sabri yang lebih tidak berkemampuan serta pewaris kerajaan gagal sebelum ini sudah pasti lebih mudah menuju kegagalan.
Lantaran itu, di sebalik ada majoriti dimilikinya, itupun terlalu tipis iaitu cuma 114 saja, diharapkan Agong dan Majlis Raja-Raja melihat aspek yang lebih khusus iaitu kemampuan Ismail Sabri sendiri untuk menangani krisis, memulihkan ekonomi, menarik pelaburan dan keupayaan untuk berdiri sama tinggi dengan pemimpin lain di pentas antarabangsa.
Tambahan lagi, selepas krisis Covid19 ini, negara kita memerlukan lebih bantuan daripada negara-negara kaya dan pelabur syarikat mega antarabangsa untuk melaburkan wang mereka di negara kita.
Itulah sebabnya kita memerlukan Perdana Menteri yang bukan biasa-biasa, tidak bertaraf kampungan atau pemimpin yang sekadar mampu berceramah di pentas tepi gerai ketika PRK saja.
Kalau tidak, selepas era Mahiaddin yang gagal ini, negara kita bukan saja tidak mampu bergerak ke depan, malah akan mengundur ke belakang dengan rakyat terus dibelenggu kesusahan dan kepayahan untuk mencari sesuap nasi bagi meneruskan kehidupan.
Maka dengan itu, harapan kepada Agong dan Majlis Raja-Raja cuma satu, pilihlah Perdana Menteri yang diyakini mampu menyelamatkan masa depan negara ini.
Selain itu, sokongan bersyarat PN kepada Ismail Sabri sebagaimana disebut Mahiaddin dalam kenyataan medianya dengan sendirinya sudah boleh menjadikan sokongannya terbatal dan tidak sah kerana melanggar titah Agong sendiri.
Maka, sudahlah calonnya diketahui tidak begitu berkemampuan dan mempunyai keupayaan yang terhad, sokongannya pun tidak lagi dikira ada majoriti.
Dengan yang demikian, blok pembangkang dengan sokongan 105 adalah memiliki sokongan paling tinggi sekali sekarang ini serta paling dekat dengan majoriti.
Tidak itu saja, calon blok pembangkang iaitu Anwar Ibrahim juga tidak perlu diperkenalkan lagi dari segi keupayaan mentadbir, ada rekod kejayaan sebelum ini, memiliki rangkaian kenalan di kalangan pemimpin dunia, dikenali di peringkat antarabangsa dan tidak terkecuali, mempunyai kemampuan untuk berkomunikasi dan berdialog dengan pelabur serta peneraju syarikat-syarikat besar pelbagai negara bagi meyakinkan mereka untuk melabur dan memulihkan ekonomi kita.
Begitu pun, dengan kuasa yang ada pada Agong dan Majlis Raja-Raja, boleh juga diarahkan agar dibentuk kerajaan perpaduan dengan Anwar mengetuainya agar menjelang PRU15 akan datang, tidak lagi berlaku kecelaruan atau huru-hara politik yang berpanjangan.
Melalui kerajaan perpaduan, bukan saja kerajaan yang aman dan nyaman dapat diwujudkan, malah Perdana Menteri baru nanti boleh memberi fokus yang lebih untuk menarik pelabur luar merancakkan perkembangan ekonomi negara kita.
Lebih baik lagi kiranya dalam kerajaan perpaduan itu nanti gandingannya ialah Anwar dan Tengku Razaleigh Hamzah atau Ku Li. –
ShahbudinHusin 20/08/2021.

3.4

5

votes
Article Rating
Kongsikan artikel ini


“PERJUANGAN MESTI BANGKIT SEMULA SETIAP KALI MENEMPUH KEKALAHAN DAN KEGAGALAN”

Persaingan DSAI dengan Ismai Sabri dalam pemilihan PM ke-9 berada di tahap paling personal kepada saya.
DSAI adalah seorang pemimpin perjuangan rakyat yang saya sokong.DSAI adalah juga Presiden parti saya dan sahabat saya.
Manakala Ismail Sabri adalah calon PM dari parti UMNO yang saya tentang sepanjang usia politik saya dari muda hingga ke tua ini.
Tetapi Ismail Sabri kepada saya di peringkat personal, dikesampingkan ideologi dan parti Umno yang didukungnya, beliau adalah sahabat karib saya juga.
Ismail Sabri yang saya panggil Sabri sahaja adalah bekas anak murid saya ketika beliau di Tingkatan Enam.Bukan itu sahaja, malah beliau adalah kawan duduk serumah ketika beliau seorang mahasiswa dan saya seorang guru Kolej swasta di Kuala Lumpur.Saya rapat dengan keluarga Ismail Sabri.
Jadi pada hari Selasa 17 Ogos 2021 saya terpaksa memilih antara DSAI pemimpin saya dengan Ismail Sabri Yacob, calon PM parti lawan saya.
Saya tidak teragak-agak telah memilih DSAI sebagai calon PM ke-9 Malaysia.
Saya percaya DSAI boleh memberi kepimpinan untuk selamatkan Malaysia dan rakyatnya dalam melawan Pandemik Covid-19, membawa negara ini keluar dari kemunduran ekonomi, membina sebuah negara Malaysia yang demokratik dan adil untuk seluruh rakyat dari pelbagai kaum dan agama.
Ada kemungkinan saya diantara ahli parlimen yang terawal menghantar perutusan akuan berkanun ke Istana Negara untuk memperakukan sokongan dan kepercayaan kepada DSAI sebagai PM ke-9.
Seperti ribuan rakyat dan penyokong yang berasa hiba dan sedih kerana DSAI masih belum terpilih untuk diangkat sebagai PM, saya dan keluarga, isteri dan anak-anak juga turut sugul dan bersedih.
Tetapi masa merawat kesedihan dan hiba.Kehidupan perlu diteruskan, perjuangan mesti bangkit semula setiap kali menempuh kekalahan dan kegagalan.
Saya mendapat kekuatan semula.
Sebagai seorang sahabat, sebagai bekas guru dan rakan serumah, maka selepas solat Subuh pada pagi ini, saya telah mengirim ucapan tahniah kepada Ismail Sabri Yacob atas perlantikannya sebagai Perdana Menteri.
HASSAN KARIM
Ahli Parlimen Pasir Gudang.

3.6

9

votes
Article Rating
Kongsikan artikel ini


TUMPU PRU15 – ANWAR

Dengan penuh takzimnya saya mewakili Pembangkang keseluruhannya menjunjung kasih ke atas titah DYMM Seri Paduka Baginda Yang di-Pertuan Agong di atas pelantikan Dato’ Sri Ismail Sabri Yaakob sebagai Perdana Menteri.
Kami mengambil maklum bahawa keputusan ini dibuat menurut lunas-lunas Perlembagaan, demokrasi berparlimen dan Raja Berperlembagaan yang kita amalkan.
Bagi pihak Pembangkang, ini adalah cabaran untuk kita bekerja lebih gigih lagi bagi menghadapi Pilihan Raya Umum ke-15 (PRU-15).
Marilah kita sama-sama berdoa dan berusaha supaya krisis wabak COVID-19 dan ekonomi segera diatasi dan ditangani demi rakyat.
Buat semua pimpinan, anggota dan pendukung, kami menggesa semua untuk menerima keputusan ini dengan kecekalan yang jitu untuk bekerja lebih gigih menuju PRU-15, agar kita dapat memenangi semula mandat rakyat yang telah kita terima pada Pilihan Raya Umum yang lalu.
ANWAR IBRAHIM
Pengerusi PH/Presiden PKR.

4.4

7

votes
Article Rating
Kongsikan artikel ini


ISMAIL SABRI GAGAL DALAM PERUTUSAN KHAS SULUNGNYA, SEPATUTNYA CUKUP DALAM BENTUK PDF SAJA

Mendengar perutusan khas sulung Perdana Menteri, Ismail Sabri Yaakob petang tadi dan kemudian meneliti semula teks ucapan bellau, saya sehingga kini masih lagi tercari-cari apa yang menarik atau barangkali ada sesuatu yang ummphhh yang cuba disampaikannya.
Sebagai Perdana Menteri yang memang diragui oleh kebanyakan orang sejak awal lantaran tidak memiliki “PM material” dalam perwatakan dan pengucapannya, kemunculan dalam perutusan khas julung kali ini sepatutnya dimanfaat dengan sebaik-baiknya.
Walaupun cuba menggambarkan dirinya seorang yang rajin bekerja kerana memulakan tugas dan menyampaikan perutusan khas pada hari Ahad, sedang barangkali beliau hanya mula mengetip punch kad pertama sebelum memasuki pejabat pada Isnin esok hari, namun disebabkan kemunculan pertama ini tiada isi yang menarik, tiada yang baru dan sekadar biasa-biasa saja, penilaian rakyat terhadapnya tetap di tahap meragukan.
Dalam kata lebih mudah, Ismail Sabri sebenarnya gagal dalam kemunculan pertama melalui perutusan khas ini.
Mengajak semua pihak bersatu dan bergerak ke hadapan, memperkenalkan konsep Keluarga Malaysia, menawarkan pembangkang menyertai Majlis Pemulihan Negara serta Jawatankuasa Khas Menangani Covid19, bercerita panjang lebar mengenai usaha kerajaan menangani wabak tersebut, bertekad bekerja bersama rakyat dan sebagainya, selain semuanya tiada yang luar biasa, ia juga pada hakikatnya langsung tidak mampu memberi keyakinan dan harapan baru kepada sesiapa yang mendengarnya.
Sekadar mengatakan memahami derita rakyat yang susah, dibuang kerja dan hilang pendapatan, disertai dengan asal usul dirinya yang berasal daripada keluarga susah, tetapi tanpa perincian yang lebih khusus tentang fokus dan perancangannya untuk memulihkan ekonomi, semuanya tidak lebih seperti kempen pilihanraya di pentas tepi bendang saja.
Lagi pun, janji-janji sebegitu sudah biasa kita dengar sejak puluhan tahun dulu lagi.
Semua pemimpin menjanjikan bekerja untuk rakyat, termasuk Mahiaddin dulu dengan ayat yang lebih sedap – kerajaan ini mungkin bukan pilihan rakyat, tetapi inilah kerajaan yang diperlukan rakyat – tapi akhirnya semua janjinya kosong belaka di mana setelah berbuih mulut pelbagai pihak menuntut itu dan ini, yang ditunaikan beliau hanya sekelumit saja.
Sebagai bekas TPM era kerajaan gagal sebelum ini, Ismail Sabri sepatutnya tahu apa yang benar-benar diperlukan rakyat dalam suasana pandemik ini, bukan mengulang perkara-perkara biasa dan janji yang kabur sifatnya.
Jika benar beliau ingin memperkenalkan konsep Keluarga Malaysia dan ingin menyelesaikan kegawatan politik yang ada, beliau sepatutnya berani mengajak semua parti untuk bersamanya membentuk kerajaan perpaduan perpaduan yang inklusif.
Sekadar mempelawa pembangkang menyertai Majlis Pemulihan Negara dan berada dalam Jawatankuasa Khas Menangani Covid19 tidak memadai dan tidak mampu membuahkan suasana politik yang aman dan nyaman buat negara sebagaimana dikehendaki Agong.
Penyelesaian untuk politik aman dan nyaman sehingga PRU15 akan datang hanya mungkin dapat dicapai dengan mengajak semua parti bergabung dalam sebuah kerajaan perpaduan agar semua pihak dapat menggembleng tenaga secara bersama menyelesaikan masalah dalam negara.
Lagi pun dengan membentuk kerajaan tipis hanya dengan 114 sokongan, sama seperti Mahiaddin sebelum ini, bersama pula watak beliau yang kemampuannya lebih diragui berbanding PM8, menawarkan kedudukan kepada pembangkang dalam sebuah jawatankuasa semata-mata bukanlah penyelesaiannya.
Mahiaddin sebelum ini pun mempelawa pembangkang menyertai Jawatankuasa Khas Bebas Darurat yang dipengeruskkan bekas Ketua Hakim, Ariffin Zakaria, lihatlah akhirnya apa jadi kepada peranan mereka?
Dijanjikan pada awalnya jawatankuasa tersebutlah yang akan menasihati Agong berkenaan bila darurat mahu ditamatkan, malangnya selain penamatan darurat tidak mengambil kira pandangan jawatankuasa itu, kedudukan Agong pun dibelakangkan bila kerajaan membuat keputusan mengenainya.
Jadi, apa jaminan pelawaan Ismail Sabri itu hanya seperti pencuci mulut yang nampak sedap dan manis, tapi tidak pun boleh mengenyangkan – sama seperti yang dilakukan Mahiaddin sebelumnya?
Yang paling ketara, di samping tidak memakai tanda nama di dadanya dalam kemunculan pertama ke seluruh negara, Ismail Sabri juga nampaknya tidak arif menyebut nama yang betul parti yang menyokong kuat dan paling awal mengangkatnya sebagai Perdana Menteri.
Tidak harus seorang Perdana Menteri menyebut nama Bersatu sekarang ini dengan sebutan PPBM, sedangkan semua orang tahu sebaik saja PH memenangi PRU14 lalu, nama Bersatu yang diharamkan penggunaannya ketika era Najib Razak dahulu telah pun dibenar menggunakan nama tersebut.
PPBM biasanya hanya menjadi sebutan pihak yang masih mahu memperkecilkan Bersatu seperti lazimnya dilakukan Zahid Hamidi dan Najib dalam posting di laman sosialnya.
Adakah Ismail Sabri secara tersirat juga mahu memperkecilkan Bersatu?
Kesimpulannya, dengan perutusan khas sulungnya yang gagal, tiada yang baharu dan tidak menjanjikan apa-apa harapan, Ismail Sabri tidak sepatutnya tergesa-gesa memunculkan dirinya secara langsung.
Seharusnya banyak kajian, penelitian dan pendapat mereka yang pakar digali terlebih dahulu agar penampilan pertamanya benar-benar ada ummphh serta kelainan.
Kalau sekadar seperti petang tadi, lebih baik dibuat dalam bentuk pdf saja. –
ShahbudinHusin 22/08/2021.

4.7

9

votes
Article Rating
Kongsikan artikel ini


JENAMA PN MESTI DIKEKALKAN SEBAGAI KERAJAAN, BERTUKAR PEMANDU TIDAK MENUKAR TOYOTA MENJADI MERCEDES

Hanya beberapa jam setelah Ismail Sabri Yaakob mengangkat sumpah dan belum pun beliau masuk ke pejabat Perdana Menteri, perbalahan antara UMNO dan Bersatu sudah pun lebih dulu mengambil tempatnya.
Ia bermula dengan kunjungan Ismail Sabri ke kediaman bekas bossnya, Mahiaddin Md Yasin petang semalam dan kemudian bekas Perdana Menteri itu memuatnaik di laman sosialnya berkenaan perkara tersebut beserta beberapa keping gambar mereka berdua.
Sambil mengucapkan tahniah kepada Ismail Sabri atas perlantikannya sebagai Perdana Menteri serta mendoakan kejayaannya mengemudi negara, Mahiaddin juga berjanji untuk memberi sokongan penuh dan akan terus membantu kerajaan Perikatan Nasional atau PN memberi khidmat terbaik kepada rakyat.
Pada asasnya tiada apa-apa yang salah daripada apa yang dimuatnaik Mahiaddin itu dan lafaz katanya kepada Ismail Sabri itu boleh dikata biasa-biasa saja.
Tidak ada apa-apa yang luar biasa langsung daripadanya.
Rupa-rupanya sebutan Mahiaddin mengenai nama kerajaan Perikatan Nasional dalam kenyataannya itu telah membuatkan rasa tidak senang pelbagai pihak dalam UMNO.
Setakat ini, dua pemimpin UMNO – Setiausaha Agung, Ahmad Maslan dan ahli MT, Abdul Rahman Dahlan benar-benar tidak senang dengan nama Perikatan Nasional yang disebut Mahiaddin itu dan mereka seolah-olah mahu nama PN dipadamkan terus sebaik saja Ismail Sabri menjadi Perdana Menteri.
Nampaknya merampas kerusi Perdana Menteri belum cukup memberi klimaks kepada nafsu rakus UMNO di mana mereka kini mahu nama PN pula dihapuskan terus.
Kata Ahmad Maslan, kerajaan baru ini adalah kerajaam campuran antara BN, PN, GPS dan PBS.
“PN hanya dianggotai oleh Bersatu, PAS, Gerakan, Star dan tidak BN, GPS dan PBS,” katanya.
Secara tersiratnya, maksud Ahmad Maslan itu, selain kerana kerajaan kini diketuai BN, jumlah kerusi bukan PN juga lebih banyak daripada yang dimiliki oleh gabungan PN, maka tidak sesuai lagi ia dinamakan sebagai kerajaan PN.
Sementara Abdul Rahman berkata, jenama PN sebagai kerajaan persekutuan telah pun berakhir sebaik saja Ismail Sabri mengangkat sumpah sebagai Perdana Menteri.
Malah katanya, BN bukan pun anggota komponen PN.
Di media sosial pula, mereka yang pro UMNO turut membidas kenyataan Mahiaddin itu dengan pelbagai hujah serta alasan.
Yang nyata, selain tidak setuju dan terus menolak Mahiaddin, UMNO serta BN seperti tidak mahu lagi dikaitkan dengan PN.
Apa pendirian Ismail Sabri dalam hal ini belum lagi diketahui, tetapi oleh kerana PN merupakan blok terbesar dalam kerajaan sekarang iaitu 50 kerusi Parlimen, malah Naib Presiden UMNO itu sendiri sebelum diketahui pro PN dan tidak setia dengan ketetapan MT, logiknya nama PN itu lebih munasabah untuk terus dikekalkan.
Kalau ditukar kepada nama lain, bagaimana jika 50 kerusi PN itu tidak setuju dan menarik sokongan mereka?
Lagi pun, yang bertukar hanyalah kepala keretapi saja, segala gerabak buruk di belakangnya masih sama dengan gerabak kerajaan lama sebelum ini.
Selagi gerabak lama itu kekal, apa lagi jika lantikan menteri-menteri nanti adalah majoritinya “jenis surat khabar lama” yang pernah berada dalam kabinet Mahiaddin sebelum ini, memang kerajaan selepas ini lebih sesuai dikekalkan dengan nama kerajaan PN.
Tambahan lagi, dengan Ismail Sabri mengunjungi kediaman Mahiaddin lebih dulu, bukan rumah Zahid Hamidi atau Najib Razak mesejnya adalah jelas beliau lebih terhutang budi kepada Pengerusi PN dan Presiden Bersatu itu berbanding yang lain-lainnya.
Di hati Ismail Sabri sendiri rasa-rasanya mengekalkan nama PN lebih mendamaikan hatinya berbanding menukar kepada nama lain, kecuali jika beliau ingin mewujudkan kerajaan perpaduan yang melibatkan parti-parti pembangkang dalam susunan kabinetnya.
Selagi kerajaannya nanti kekal dengan sokongan 114 Ahli Parlimen, sama dengan SD yang dimiliki Mahiaddin sebelum mengangkat sumpah pada 1 Mac 2020 dulu, terimalah hakikat bahawa sekadar menukar pemandu kereta tidak sesekali menjadikan Toyota sekelip mana menjadi Mercedes.
(ShahbudinHusin 22/08/2021)

5

3

votes
Article Rating
Kongsikan artikel ini


KALAU TAK PEJA, ISMAIL SABRI PUJUKLAH MAHIADDIN JADI TPM

Selain mungkin sedang sibuk mencalonkan nama menteri-menteri, gabungan PN yang mempunyai jumlah Ahli Parlimen terbesar iaitu 50 dalam kerajaan baru pimpinan Ismail Sabri Yaakob juga pastinya begitu mengidamkan jawatan Timbalan Perdana Menteri.
Daripada 50 kerusi itu di mana Bersatu mempunyai Ahli Parlimen paling ramai – 31 orang tentu saja Ahli Parlimen parti itu yang paling layak diberikan jawatan tersebut.
Setakat ini dilaporkan tiga nama bersaing berebut sesama sendiri untuk jawatan itu – Azmin Ali, Hamzah Zainuddin dan Redzuan Mohd Yusof.
Ketiga-tiganya adalah menteri di era kepimpinan Mahiaddin Md Yasin sebelum ini.
Tetapi, mengapa hanya tiga nama itu saja disenaraikan?
Kenapa diketepikan nama Ahmad Faizal Azumu, bekas Menteri Besar Perak yang juga adalah Timbalan Presiden Bersatu?
Apa kurangnya kelayakan dan kemampuan beliau jika dibandingkan dengan Azmin, Hamzah dan Redzuan?
Jika ada yang cuba berhujah bahawa Redzuan paling layak kerana didakwa merupakan pejuang asal sejak Bersatu ditubuhkan, bukankah Ahmad Faizal atau Peja juga merupakan antara yang terawal bersama dengan Bersatu?
Tambahan lagi, dibandingkan dengan Redzuan yang kalah bertanding Naib Presiden Bersatu, Peja sebaliknya menang tanpa bertanding sebagai Timbalan Presiden Bersatu dalam pemilihan lalu.
Dengan pengalaman sebagai bekas Menteri Besar Perak, ditambah kedudukan hireaki tinggi di bawah Mahiaddin dalam Bersatu, beliaulah sebenarnya paling layak digandingkan dengan Ismail Sabri memimpin negara ini.
Selain Redzuan hanya diberi jawatan lantikan dalam Bersatu iaitu Ahli MPT, Azmin dan Hamzah lebih rendah jawatannya dalam Bersatu jika dibandingkan dengan Peja.
Hamzah adalah Setiausaha Agung Bersatu dan Setiausaha Agung PN, sementara Azmin ialah Ketua Penerangan PN – kedua-duanya merupakan jawatan ihsan serta lantikan Mahiaddin semata-mata.
Azmin dan Hamzah juga bukan pejuang asal Bersatu, sebaliknya melompat daripada PKR dan UMNO.
Atas faktor tersebut, adalah sangat wajar dan munasabah untuk Bersatu dan PN menamakan Peja sebagai Timbalan Perdana Menteri yang baru.
Begitu pun, kiranya Peja dirasakan terlalu muda dan belum sesuai memegang jawatan tersebut, orang yang paling layak sekali ialah Mahiaddin sendiri.
Meskipun beliau bekas Perdana Menteri, tetapi untuk memastikan dasar-dasar kerajaan sebelum ini diteruskan, terutama untuk mengekalkan jenama PN itu sendiri sebagai kesinambungan kerajaan, keberadaan Mahiaddin boleh dikata amatlah penting.
Dengan kedudukannya sebagai Presiden Bersatu, beradanya beliau dalam kerajaan bukan saja lebih memberi kestabilan kepada kerajaan PN, malah merupakan jalan damai antara pemimpin-pemimpin Bersatu yang berbalah mahukan jawatan nombor dua dalam kerajaan itu.
Ismail Sabri dalam hal ini boleh memainkan peranan dengan memujuk Mahiaddin sehabis baik agar setuju berada dalam kerajaan bersama-sama dengannya. –
ShahbudinHusin22/08/2021.

5

1

vote
Article Rating
Kongsikan artikel ini


ADAKAH JET EKSEKUTIF PERDANA MENTERI SUDAH JADI BAS EKSPRESS?

Hari ini adalah hari pertama Ismail Sabri Yaakob memulakan tugasnya sebagai Perdana Menteri sejak mengangkat sumpah pada Sabtu lalu.
Selepas masuk ke pejabatnya pagi tadi, beliau kemudian melakukan lawatan pertama ke Kedah meninjau keadaan kawasan yang terjejas akibat banjir susulan fenomena kepala air dari Gunung Jerai yang berlaku Rabu lalu.
Beliau pergi ke Kedah dengan menaiki jet eksekutif kerajaan Malaysia atas kapasitinya sebagai Perdana Menteri.
Tetapi, beliau pergi dengan disertai beberapa pemimpin dan Ahli Parlimen UMNO yang turut sama menaiki jet eksekutif milik kerajaan itu.
Tidak pernah sebelum ini mana-mana Perdana Menteri membawa kawan-kawannya dengan jumlah yang ramai bersamanya sama ada untuk lawatan dalam negeri, mahu pun luar negara.
Persoalannya, sejak bila jet eksekutif kerajaan untuk Perdana Menteri sudah jadi seperti bas ekspress yang boleh dinaiki sesiapa saja?
Apakah juga menukar jet eksekutif kerajaan menjadi bas ekspress merupakan kejayaan pertama Ismail Sabri di hari pertama beliau memulakan tugasnya sebagai Perdana Menteri? –
ShahbudinHusin 23/08/2021.

4.1

16

votes
Article Rating
Kongsikan artikel ini


KES MAHKAMAH ZAHID HAMIDI, NAJIB CABARAN UTAMA MENANTI ISMAIL SABRI

Sebaik mula memasuki pejabat Perdana Menteri hari ini, beberapa cabaran telah pun siap terhidang untuk membuatkan Ismail Sabri Yaakob mula pening kepala memikirkannya.
Selain menguruskan pandemik Covid19 yang diharapkan rakyat pendekatannya berbeza dengan Mahiaddin Md Yasin dulu, ia juga adalah cabaran yang tentu saja tidak mudah dihadapi oleh Ismail Sabri yang merupakan sebahagian pasukan kerajaan gagal sebelum ini.
Kesan paling ketara jika pandemik ini gagal ditangani bukan saja menimpa Ismail Sabri selaku Perdana Menteri, tetapi juga kepada UMNO, parti yang menaungi perjuangan beliau.
Sebelum ini, ketika Mahiaddin mengetuai kerajaan, UMNO khususnya melalui kritikan yang dilakukan oleh Zahid Hamidi dan Najib Razak terhadap kegagalan menangani wabak tersebut, mereka sentiasa saja menyalahkan Perdana Menteri seratus peratus berkenaan dengannya.
Bagi mereka, oleh kerana Perdana Menteri datang daripada Bersatu, UMNO tidak boleh dikaitkan sama sekali dengan kegagalan itu.
Namun, dengan sekarang Ismail Sabri sebagai Perdana Menteri, kegagalan kerajaan membawa khabar gembira buat rakyat dalam mendepani wabak tersebut, UMNO bukan saja tidak boleh mengelak lagi, bahkan ia juga akan memberi kesan kepada PRU15 akan datang.
Tidak mustahil selepas ini ada pemimpin Bersatu yang akan lantang bersuara menyalahkan Ismail Sabri dan UMNO secara terbuka untuk membalas dendam perlakuan Zahid Hamidi dan Najib sebelum ini.
Cabaran seterusnya ialah untuk membentuk barisan kabinet yang dapat diterima baik oleh rakyat, seterusnya menjadikan sama ada kepimpinan beliau diterima atau sebaliknya.
Jika ada pembaharuan dalam wajah barisan kabinetnya, mungkin dengannya ada peluang untuk beliau meraih sedikit kepercayan, tetapi jika sebahagian besar menteri-menteri gagal dan tidak berfungsi sebelum ini terus dikekalkan lagi, tentulah padah besar bakal menunggunya.
Mengekalkan menteri-menteri gagal atau wajah lapuk yang penuh kontroversi sebagai anggota pasukannya dalam kabinet hanya bererti Ismail Sabri sengaja menempah jalan sukar buatnya.
Lebih sukar dalam hal ini kerana pilihan Ismail Sabri juga amat terhad disebabkan Ahli Parliman dan parti yang menyokongnya adalah sama dengan mereka yang menyokong Mahiaddin sebelumnya.
Kesukaran lain yang bakal dihadapi Ismail Sabri ialah sama ada harus mengekalkan jumlah 74 menteri dan timbalan menteri yang dilantik Mahiaddin atau bertindak mengecilkannya.
Mengekalkan jumlah tersebut pasti menimbulkan kecaman rakyat yang perlu meneruskan kehidupan susah di tengah-tengah pandemik Covid19 serta memberi tanggapan beliau cenderung meneruskan amalan “scheme of things” Mahiaddin.
Tambahan lagi ramai menteri dan timbalan menteri lantikan Mahiaddin dilihat tidak berfunsgi, tidak bekerja dan hanya makan gaji buta semata-mata.
Adakah mereka mahu dikekalkan juga?
Mengurangkan atau menggugurkan mana-mana menteri dan timbalan menteri sebelum ini tentu pula akan memungkinkan mereka merajuk dan jauh hati, lalu mengalih sokongan, seterusnya merisikokan jawatan Perdana Menteri dalam undi percaya di Parlimen.
Tetapi, cabaran paling besar yang menjadi perhatian rakyat ialah kes mahkamah melibatkan beberapa pemimpin UMNO, khususnya Zahid Hamidi dan Najib.
Jika mereka dibebaskan, rakyat pasti akan menuduh adanya campurtangan beliau dalam perkara itu dan sebagai membalas budi kerana menyokong pencalonannya sebagai Perdana Menteri.
Kecaman ini bukan saja akan datang daripada pelbagai kelompok rakyat dalam negara, bahkan juga oleh masyarakat antarabangsa, tambahan lagi ada kes melibatkan Zahid Hamidi dan Najib itu agak “straight forward” sifatnya dengan kesalahan yang sangat jelas telah dilakukan.
Kiranya Zahid Hamidi dan Najib tersangkut dalam kes yang sedang mereka hadapi, kemarahan kedua-dua pemimpin berkenaan beserta penyokongnya terhadap Perdana Menteri sudah pasti mencetuskan pergolakan yang bukan sedikit dalam UMNO.
Ismail Sabri sendiri, jika tidak cermat dan tiada persiapan untuk berdepan dengannya, silap-silap boleh terpelanting pula dibuatnya.
Barangkali ketika itu nanti, sebagaimana dialami Mahiaddin sehingga kejatuhannya, itulah yang akan menimpa Ismail Sabri.
Namun, jika Ismail Sabri siap sedia dengan segala perisai secukupnya, agar kelangsungan karier masa depannya tidak banyak gangguan dengan ugutan serta halangan, memastikan Zahid Hamidi dan Najib mendiami penjara untuk tempoh beberapa lama adalah jalan paling selamat buatnya. –
ShahbudinHusin 23/08/2021.

5

2

votes
Article Rating
Kongsikan artikel ini


HARI PERTAMA PUN SUDAH JADI ‘LAUK, HARI2 SETERUSNYA PASTI ISMAIL SABRI ADALAH ‘MAKANAN’ KEMARAHAN RAKYAT

Semalam adalah hari pertama Ismail Sabri Yaakob memulakan tugasnya sebagai Perdana Menteri menggantikan Mahiaddin Md Yasin.
Sepatutnya hari pertama memulakan tugas sebagai ketua kerajaan, satu jawatan yang barangkali tidak pernah diimpikan mampu dipegangnya, ia adalah ibarat malam pertama selepas melangsungkan perkahwinan dengan seorang puteri Raja.
Tentulah yang diharapkan tidak lain melainkan keceriaan, keseronokan dan perkara yang indah-indah belaka.
Malangnya, tidak begitu yang dilalui Ismail Sabri dalam pengalaman hari pertamanya sebagai Perdana Menteri semalam.
Kunjungannya ke Kedah sebagai tanda prihatinnya selaku ketua kerajaan yang baru untuk meninjau kawasan banjir yang disebabkan fenomena kepala air dari Gunung Jerai rupa-rupanya adalah malapetaka buat dirinya dengan jawatan baru yang disandangnya itu.
Silapnya dalam hal ini ialah Ismail Sabri sendiri nampaknya terlalu ghairah dengan jawatan baru yang dipegangnya serta tidak cermat dalam bertindak, lalu membawa bersamanya “Rombongan Che Kiah” untuk menaiki jet eksekutif kerajaan yang diperuntukkan kepadanya atas kelayakannya sebagai Perdana Menteri.
Beberapa pemimpin dan Ahli Parlimen UMNO yang sedang melobi jawatan menteri turut bersamanya dalam lawatan itu, selain selebihnya adalah kenalan serta penyokongnya dalam parti itu.
Gambar-gambar yang tersebar luas di media sosial bukan saja menunjukkan peserta “Rombongan Che Kiah” itu sedang bergembira, berfoto sesama sendiri di atas kayangan, bahkan terpapar juga gambar Ismail Sabri sedang dihidangkan makanan ringan.
Sementara kebenaran dine in di restoran di atas muka bumi hanya dibenarkan untuk dua orang saja bagi satu meja, mereka di atas kayangan nampaknya boleh duduk berempat dan berapat-rapat tanpa penjarakan fizikal.
Tersebarnya gambar-gambar tersebut beserta pelbagai bentuk kecaman dan kritikan terhadapnya, Ismail Sabri pada hakikatnya telah menjadi “lauk” kemarahan netizen di media sosial sejak semalam hinggalah sekarang.
Hampir tidak ada yang tidak mengkritik tindakannya membawa ramai pemimpin UMNO menaiki jet eksekutif milik kerajaan itu yang sekaligus menampakkan kecenderungan beliau menjadikan harta kerajaan seperti harta UMNO.
Baru sehari jadi Perdana Menteri, itu pun sebenarnya UMNO tidak menang PRU14 lalu, perlakuan menjadikan jet eksekutif sebagai tumpangan ramai dan menukarnya menjadi bas ekspress atau bas rapid KL yang bebas dinaiki sesiapa saja benar-benar tidak boleh diterima serta menunjukkan adanya unsur salah guna.
Tiada Perdana Menteri sebelum ini yang menunjukkan perlakuan sebegini kerana semua mereka tahu jet eksekutif berkenaan adalah untuk kemudahan dan kelayakan seorang Perdana Menteri, bukannya untuk penyokong, pelobi jawatan dan pencacai dalam parti menumpang sama nikmatnya.
Bersama kemampuan dan keupayaan Ismail Sabri yang selama ini memang diragui untuk memimpin negara, terutama dalam krisis kesihatan dan ekonomi seperti sekarang, kegelojohan dan tidak cermatnya beliau dalam penggunaan jet eksekutif ini dengan sendirinya menambahkan lagi ketidakyakinan rakyat terhadapnya.
Sebenci-benci orang kepada Najib Razak dan Mahiaddin sebelum ini, ia tidaklah disebabkan “kepoyoan” membawa kawan-kawan bermeriah jet eksekutif milik kerajaan.
Malah, tidak pernah Perdana Menteri sebelum ini dijadikan “lauk” belasahan netizen pada hari pertama lagi hanya dalam soal-soal yang jelas menggambarkan ketidakmampuan berfikir serta menimbang secara rasional, matang dan waras dalam tindakan yang mahu diambil dalam sesuatu perkara.
Bayangkan jika jet eksekutif yang hanya untuk kelayakan dirinya sebagai Perdana Menteri pun boleh ditukarnya menjadi bas ekspress untuk mengangkut”Rombongan Che Kiah”, apa yang boleh diharapkan untuk beliau mampu menimbang dalam hal-hal yang lebih besar berkaitan ekonomi, dasar kerajaan dan sebagainya?
Mahu tidak mahu, duduknya Ismail Sabri sebagai Perdana Menteri, dengan perlakuan yang ditunjukkan di hari pertama lagi, sepertinya ini adalah petanda malang buat UMNO untuk mendepani PRU15 akan datang.
Hari-hari seterusnya pasti lebih banyak lagi kesilapan, kegelojohan dan ketidak-cermatan beliau dalam tindakannya yang akan terus menjadikannya “makanan” untuk dibelasah rakyat dan netizen di media sosial.
Jika kerajaan pimpinan Mahiaddin sebelum ini dibebankan dengan aspek kegagalan yang teruk, khususnya dalam menangani Covid19, Ismail Sabri pada hari pertamanya lagi telah memperlihatkan beliau adalah pengganti yang lebih teruk berbanding pendahulunya itu.
Dengan itu, rakyat selepas ini bakal menikmati “makanan” yang sedap-sedap setiap hari bersama keinginan yang pastinya lebih tinggi untuk menumbangkan UMNO sekali lagi pada PRU akan datang. –
ShahbudinHusin 24/08/2021.

4.5

12

votes
Article Rating
Kongsikan artikel ini


PH TUNTUT REFORMASI INSTITUSI

Sejak tahun lalu Pakatan Harapan telah menggariskan dasar-dasar dan langkah-langkah reformasi serta penambahbaikan yang perlu dilakukan untuk menyelamatkan rakyat negara dari wabak COVID-19, krisis ekonomi dan kemelut politik.
Ini termasuklah:
• Reformasi dan penambahbaikan Pelan Pemulihan Negara dengan memastikan pogram saringan ujian awam ”FTTIS+V” (find, test, trace, isolate and support plus vaccinate) dilaksana dan memastikan sokongan tambahan diberi kepada sistem kesihatan awam;
• Reformasi fiskal dengan meningkatkan jumlah bantuan untuk rakyat termasuk suntikan tunai RM45 bilion secara langsung kepada pekerja, perniagaan dan sektor kesihatan, serta melaksana program moratorium pinjaman bank tanpa faedah demi menyelamatkan nyawa dan mata pencarian;
• Reformasi institusi dengan memperkasa Parlimen melalui penggubalan Akta Suruhanjaya Perkhidmatan Parlimen, memperkukuh fungsi semak imbang Parlimen, serta mengiktiraf peranan Pembangkang dengan benar-benar dilibatkan dalam usaha dan ikhtiar Kerajaan; dan
• Reformasi perundangan, termasuk dengan melaksana Undi 18 dan Akta Anti Lompat Parti.
Memandangkan Kerajaan terdahulu yang dipimpin mantan Perdana Menteri, Tan Sri Mahiaddin Md Yassin, gagal menangani pelbagai masalah termasuk isu COVID-19, dan memandangkan Jemaah Menteri yang baharu bakal dibentuk, Pakatan Harapan berpandangan bahawa Perdana Menteri wajar memberikan pertimbangan terhadap isu-isu yang dibangkitkan di atas demi rakyat dan negara.
Anwar Ibrahim
Parti Keadilan Rakyat (KEADILAN)
Mohamad Sabu
Parti Amanah Negara (AMANAH)
Lim Guan Eng
Parti Tindakan Demokratik (DAP)

4.5

2

votes
Article Rating
Kongsikan artikel ini


PH ATUR LANGKAH MENUJU PRU15

Majlis Presiden Pakatan Harapan telah memutuskan bahawa Ketua Pembangkang akan mengadakan satu pertemuan dengan pemimpin utama kesemua parti Pembangkang dalam masa terdekat, termasuk menjemput mereka untuk menyertai atau bekerjasama dengan Pakatan Harapan.
Ini selaras dengan ketetapan Pemukiman Kepimpinan Pakatan Harapan di Port Dickson pada bulan April yang menyatakan keterbukaan Pakatan Harapan berunding dan bekerjasama serta menggembleng seluruh tenaga di bawah konsep ‘Khemah Besar’ demi memantapkan blok pembangkang merangkumi 105 Ahli Parlimen.
Pertemuan tersebut antara lain akan membincangkan isu-isu politik semasa serta persiapan bagi menghadapi sidang Parlimen yang bakal bermula 6 September, dengan kemungkinan satu sidang khas diadakan lebih awal dari itu untuk membahaskan usul undi percaya terhadap YAB Perdana Menteri serta mengisikan kekosongan Timbalan Speaker Dewan Rakyat ekoran peletakan jawatan YB DS Azlina Othman Said.
Fokus Pakatan Harapan adalah ke arah menjadi Pembangkang yang berkesan dengan mengutarakan kritikan, teguran, syor dan pandangan yang membina dan bertanggungjawab, selain membentangkan cadangan-cadangan alternatif yang bersesuaian kepada dasar-dasar Kerajaan terutama berkait usaha menangani COVID-19, menghidupkan semula ekonomi, serta menyelamatkan nyawa dan mata pencarian rakyat.
Pakatan Harapan akan mengutamakan reformasi institusi termasuk Parlimen, reformasi fiskal, reformasi perundangan termasuk Undi 18 dan Akta Anti Lompat Parti, penambahbaikan Pelan Pemulihan Negara, serta menegaskan kebebasan sistem kehakiman yang tidak patut dikacau ganggu oleh mana-mana pihak.
Pakatan Harapan akan pertimbang jemputan Perdana Menteri baru YAB DS Ismail Sabri untuk menyertai Majlis Pemulihan Negara dan Jawatankuasa Khas Menangani COVID-19 demi memastikan ia dibuat secara ikhlas untuk menangani pandemik COVID-19 dan kemelesetan ekonomi serta bukan sekadar tangkap muat atau menjadi ‘rubber stamp’ kepada pandangan Kerajaan semata-mata.
Anwar Ibrahim
Parti Keadilan Rakyat (KEADILAN)
Mohamad Sabu
Parti Amanah Negara (AMANAH)
Lim Guan Eng
Parti Tindakan Demokratik (DAP)

5

1

vote
Article Rating
Kongsikan artikel ini


TPM – JIKA BERSATU CALONKAN AZMIN, TIDAK BERETIKA UNTUK ISMAIL SABRI MENOLAKNYA

Nama Azmin Ali semakin hangat disebut-sebut sebagai bakal Timbalan Perdana Menteri untuk digandingkan dengan Ismail Sabri Yaakob bagi menerajui negara.
Meskipun keputusan melantik Timbalan Perdana Menteri adalah hak mutlak Ismail Sabri selaku Perdana Menteri, maklumat daripada pelbagai pihak dalam Bersatu mengesahkan hampir pasti nama beliau akan dicalonkan bagi jawatan tersebut oleh parti pimpinan Mahiaddin Md Yasin itu.
Di sebalik empat nama disebut-sebut dan berminat bagi jawatan nombor dua itu – Azmin, Hamzah Zainuddin dan Redzuan Mohd Yusof dan Ahmad Faizal Azumu atau Peja – perkembangan setakat ini memperlihatkan Ahli Parlimen Gombak itu sedang mendahului carta persaingan.
Dikatakan juga, Mahiaddin selaku Presiden Bersatu dan Pengerusi PN sendiri lebih cenderung dan berminat untuk meletakkan Azmin bagi jawatan nombor dua dalam kerajaan itu.
Azmin, Hamzah dan Redzuan berjawatan menteri sebelum ini, manakala Ahmad Faizal adalah Timbalan Presiden Bersatu.
Dalam perjumpaan antara pemimpin Bersatu baru-baru ini, isu pengisian jawatan Timbalan Perdana Menteri adalah antara topik yang diperbincangkan dengan panjang lebar.
Rata-rata yang hadir bersetuju, di sebalik ada empat calon yang berminat, tetapi Bersatu harus mencalonkan hanya satu nama saja kepada Ismail Sabri.
Tujuan mengemukakan satu nama itu adalah untuk memperlihatkan Bersatu tiada perpecahan, selain agar Ismail Sabri tidak boleh berdalih untuk menolak atau memilih calon lain.
Seorang pemimpin Bersatu yang sejak awal bersama parti itu ketika dihubungi selepas perjumpaan tersebut tanpa ragu-ragu menyatakan Azmin akan diputuskan sebulat suara untuk dicadangkan kepada Perdana Menteri bagi diangkat sebagai Timbalan Perdana Menteri.
“Lagi pun kita percaya Azmin sebagai menteri kanan era Mahiaddin adalah gandingan terbaik untuk dipasangkan dengan Ismail Sabri bagi menerajui negara ini,” kata pemimpin Bersatu itu lagi.
Dengan perkembangan ini, sekiranya tiada apa-apa perubahan di saat-saat akhir, dalam susunan kabinet yang akan diumumkan Ismail Sabri minggu ini, akan tercatatlah nama Azmin sebagai Timbalan Perdana Menteri.
Dengan kedudukan gabungan PN memiliki 50 kerusi Parlimen, Ismail Sabri tidak seharusnya cuba menolak nama yang dicalonkan Bersatu itu nanti, meskipun UMNO secara umumnya agak kurang senang dengan Azmin, khususnya dalam isu berkaitan video Haziq.
Jika Ismail Sabri menolak nama Azmin, ia bermakna beliau tidak menghormati serta mengenang jasa Bersatu dan PN yang merupakan penyumbang kerusi terbesar menjadikannya berpeluang menjadi Perdana Menteri.
Sudahlah Mahiaddin sedia meletakkan jawatan dan menyokong Ismail Sabri sebagai penggantinya yang sekaligus menjadikan UMNO mendapat kembali kerusi Perdana Menteri yang hilang dalam PRU14 lalu, maka amatlah tidak wajar dan tiada etika jika beliau tidak sedia membalas budi baik itu dengan sekadar menggantikannya dengan jawatan lebih rendah iaitu Timbalan Perdana Menteri kepada Bersatu.
Lagi pun, lihatlah juga bagaimana Mahiaddin begitu murah hati memberikan jawatan Timbalan Perdana Menteri kepada UMNO sebelum ini dalam keadaan UMNO tidak meminta dan tidak mencalonkan sesiapa bagi jawatan itu.
Maka, jika Bersatu sudah mencalonkan nama Azmin, tidak sepatutnya lagi ada dolak-dalik dalam pertimbangan Ismail Sabri untuk memutuskannya.
Tambahan pula, jika Ismail Sabri mahu benar-benar selamat dalam undi percaya di Parlimen nanti, melantik Azmin adalah pilihan yang tidak boleh sama sekali untuk ditolak. –
ShahbudinHusin 25/08/2021.

5

2

votes
Article Rating
Kongsikan artikel ini


KHEMAH BESAR TAMBAH KUKUH, UPKO SERTAI PH

Bagi pihak Majlis Presiden Pakatan Harapan, saya ingin mengucapkan terima kasih sekali lagi kepada 105 Ahli Parlimen Pembangkang dari WARISAN, PEJUANG, UPKO, PSB, MUDA dan Bebas yang telah mencalonkan Dato’ Seri Anwar Ibrahim sebagai Perdana Menteri minggu lalu.
Dalam semangat ‘Khemah Besar’ yang dinyatakan di dalam Ketetapan Port Dickson, Pakatan Harapan akan meneruskan serta memperkukuh kerjasama dengan WARISAN, PEJUANG, UPKO, PSB, MUDA dan Bebas demi memastikan blok Pembangkang bertambah berkesan dan bersiap sedia menghadapi Pilihan Raya Umum ke-15.
Seperti yang telah diumum sebelum ini, satu pertemuan ketua-ketua parti Pembangkang akan diadakan dalam masa terdekat untuk membincangkan isu-isu politik semasa termasuk persiapan menghadapi sidang Parlimen yang bakal bermula pada 6 September nanti.
Pintu Pakatan Harapan sentiasa terbuka untuk bekerjasama dengan parti-parti Pembangkang yang lain, malah kami juga mengalu-alukan sekiranya parti-parti ini membuat permohonan untuk menyertai Pakatan Harapan.
Pada waktu ini, sukacita saya umumkan bahawa Pertubuhan Kinabalu Progresif Bersatu (UPKO) telah membuat permohonan rasmi untuk menyertai Pakatan Harapan.
Mesyuarat Majlis Presiden hari ini telah membuat keputusan untuk menerima UPKO sebagai salah satu parti komponen Pakatan Harapan.
Pakatan Harapan percaya penyertaan UPKO ini akan terus memperkukuh kerjasama terutama dalam persiapan menuju PRU15.
Saifuddin Nasution Ismail
Ketua Setiausaha Pakatan Harapan
26 Ogos 2021.

5

2

votes
Article Rating
Kongsikan artikel ini


SUSULAN PERTEMUAN DENGAN ANWAR DAN PH, ISMAIL SABRI TAK HARUS LEPASKAN TIGA PELUANG INI

Bukanlah perkara biasa bagi Perdana Menteri menjemput Ketua Pembangkang dan pemimpin utama blok pembangkang datang ke pejabatnya sebaik dilantik memegang jawatan tersebut.
Biasanya yang lebih dulu dipelawa datang ke pejabat bila dapat jawatan besar seperti Perdana Menteri ini ialah penyokong dan rakan sekutu yang selama ini memang diketahui merupakan penyokongnya.
Biasanya juga, inilah masanya untuk sesama sendiri meraikan kejayaan, bergelak ketawa, berpeluk-peluk sambil menawarkan apa yang boleh ditolong dan meminta-minta kedudukan bagi keselesaan hidup masa depan.
Tetapi, Ismail Sabri Yaakob sebaik mengangkat sumpah pada Sabtu dan baru memulakan tugas rasminya pada Isnin lalu nampaknya telah melakukan pendekatan yang berbeza.
Di hari ketiga memulakan tugas rasminya, beliau telah menjemput Ketua Pembangkang, Anwar Ibrahim dan dua pemimpin utama PH, Mohamad Sabu dan Lim Guan Eng datang ke pejabat untuk berbincang beberapa isu berkaitan negara dan kepentingan rakyat.
Yang nyata, dengan apa yang dilakukan Ismail Sabri ini ialah beliau sedar cabaran di depannya adalah besar dan jawatan Perdana Menteri yang dipikulnya bukanlah anugerah selepas menang perang, namun merupakan amanah serta tanggungjawab yang harus ditunaikan sebaik mungkin.
Meskipun pertemuan beliau dengan pemimpin PH semalam menimbulkan pelbagai tafsiran – ada yang senang, cemas, susah hati dan tak mustahil ada yang mula mata bergenang, pada peringkat awal ini sekurang-kurangnya tiga perkara ini tidak harus dilepaskan peluang untuk dilakukannya.
Pertama, pada sessi Parlimen September akan datang ini, Ismail Sabri harus tidak berlengah lagi untuk mengabsahkan sokongan majoriti yang dimilikinya.
Jangan lagi meniru gaya Mahiaddin Md Yasin yang takut dengan Parlimen dan berlengah-lengah membenarkan sidang serta tergamak mendaruratkan institusi tersebut.
Dengan adanya jaminan Anwar dan PH semalam bahawa mereka akan menyokong undi percaya di Parlimen, ini adalah peluang terbaik untuk beliau membuktikan dirinya lebih jantan berbanding Mahiaddin serta untuk mengelakkan jawatan yang dipegangnya dipertikai serta diperlecehkan secara berterusan.
Walau bukan keperluan, tetapi dengan berani mengabsahkan jawatannya di Parlimen, gangguan tentang majoritinya tidak akan berbangkit lagi.
Ambillah teladan Tun Hussein Onn dan Tun Abdullah Badawi yang sebaik mereka dilantik sebagai Perdana Menteri, masing-masing telah bertindak mendapatkan mandat sokongan Ahli-Ahli Parlimen di Dewan Rakyat.
Kedua, perkara yang paling dinanti-nantikan oleh rakyat dalam minggu ini adalah pembentukan kabinet dan perlantikan menteri-menteri.
Berikutan pertemuan Ismail Sabri dengan Anwar, Mohamad Sabu dan Guan Eng semalam, bermakna inilah pertama kali Perdana Menteri bertemu pemimpin-pemimpin pembangkang terlebih dahulu sebelum beliau menyusun barisan kabinetnya
Dalam suasana krisis kesihatan, ekonomi dan politik yang sedang melanda negara, kalau tidak membentuk kerajaan perpaduan pun tidak mengapa, apa yang paling sederhana rakyat harapkan adalah kabinet kali ini sekurang-kurangnya mestilah lebih kecil dan tidak dibarisi mereka yang tidak berwibawa serta tidak berguna yang ada dalam era kepimpinan Mahiaddin sebelum ini.
Bentuklah kabinet yang kecil dengan menteri yang sedikit, tetapi di dalamnya penuh dengan pemimpin yang mempunyai otak yang besar, bukan pemimpin mulut besar dengan cakap atau kenyataan mereka lebih membuatkan rakyat meluat mendengarnya.
Dengan adanya jaminan PH untuk menyokong usul percaya juga, Ismail Sabri tidak perlu risau lagi untuk melantik atau mengenepikan sesiapa.
Malah beliau boleh tidak ambil peduli jika ada yang cuba mengugut atau mengancam menarik sokong lantaran tidak dilantik sebagai menteri atau tidak diberikan jawatan lebih besar daripada itu.
Pedulikan mereka, sekarang adalah masa untuk mengutamakan rakyat dan negara, bukan menjaga perut dan nafsu mereka yang haloba.
Ketiga, imej yang ada pada Ismail Sabri sekarang ialah beliau diangggap merupakan pewaris kerajaan gagal yang ditinggalkan Mahiaddin sebelum ini dan beliau beliau mesti segera keluar daripada persepsi itu.
Jika sususan kabinet, jumlah menteri dan mereka yang dilantik lebih memperlihatkan sikap tunduknya kepada faktor-faktor tertentu berasaskan kelompok atau parti, Ismail Sabri dijangka akan berdepan masalah yang sama atau mungkin lebih parah daripada Mahiaddin dahulu.
Lagi pun, PRU mungkin tidak berapa lama lagi perlu diadakan, pertengahan tahun depan sebaik-baiknya ia harus dilangsungkan untuk mengembalikkan kestabilan secara total kerana mandat yang ada sekarang adalah lanjutan daripada sebuah pengkhianatan.
Untuk itu, tidak perlu ada menteri yang ramai dan lebih tidak perlu juga untuk dilantik ialah muka-muka lama yang usang yang nampaknya masih kemaruk lagi untuk berada dalam kerajaan.
Bakat-bakat baru daripada kalangan pelapis parti atau profesional yang berkelayakan harus diberi peluang menunjukkan kedudukan mereka sebagai pelapis kepimpinan negara.
Dengan tiga perkara di atas, jika diambil perhatian oleh Perdana Menteri selepas pertemuannya dengan pemimpin-pemimpin PH semalam, beliau akan lebih berpeluang untuk diterima serta diyakini dengan lebih baik lagi. –
ShahbudinHusin 26/08/2021.

3.3

8

votes
Article Rating
Kongsikan artikel ini


KABINET BESI BURUK, ISMAIL SABRI GAGAL FAHAMI KEBENCIAN RAKYAT

Melihat senarai menteri dan timbalan menteri yang diumumkan Perdana Menteri, Ismail Sabri Yaakob pagi tadi, kesimpulan paling jelas ia langsung tidak menampakkan sebarang perubahan dan pembaharuan.
Seolah-olah kabinet yang dibentuknya ini tidak lebih merupakan kesinambungan daripada kerajaan gagal pimpinan Mahiaddin Md Yasin sebelum ini.
Kalau dulu ia dinamakan kerajaan PN, susunan kabinet Ismail Sabri ini memperlihatkan ia hampir 100 peratus adalah kerajaan PN 2.0.
Kabinetnya adalah kabinet kitar semula, kabinet 69, kabinet kicap lama dimasukkan ke dalam botol baru atau apa-apa saja perbandingan lain yang memberi maksud serupa.
Nampak tidak berguna menjatuhkan Mahiaddin kerana penggantinya Ismail Sabri terang-terangkan menghidupkan kembali kerajaan gagal yang telah dijatuhkan itu.
Apatah lagi dengan mengekalkan sebahagian besar menteri-menteri lama yang dipertikai dan tidak berguna, malah menggantinya pula dengan pemimpin surat khabar lama yang memang sedia dibenci, lebih sedap lagi sebenarnya kabinet ini dinamakan kabinet besi buruk.
Mengekalkan format lama idea Mahiaddin dengan melantik menteri kanan dengan mereka yang sama kembali memegang jawatan lama dengan sendirinya memperlihatkan Ismail Sabri tiada idea baru dan tidak berani melakukan perubahan yang mencerminkan beliau seorang yang ada kemampuan untuk berfikir sendiri.
Sepatutnya beliau mengekalkan jawatan Timbalan Perdana Menteri serta berani melantik mereka yang sesuai untuk jawatan itu kalau pun kiranya enggan bersetuju dengan calon yang dicadangkan Bersatu.
Bukankah kuasa melantik itu merupakan prerogatif Perdana Menteri?
Selain mengekalkan menteri kanan yang menjadi pertikaian, mengekalkan Tengku Zafrul Tengku Abdul Aziz sebagai Menteri Kewangan dan Dr Radzi Jidin sebagai Menteri Pendidikan turut merupakan sesuatu yang mengecewakan.
Tidakkah Ismail Sabri sedar bagaimana rakyat banyak mengeluh tentang Tengku Zafrul yang lebih menampakkan dirinya sebagai wakil bank berbanding wakil rakyat?
Begitu juga dengan Dr Radzi yang dipertikai oleh hampir semua guru dan ibu bapa berkenaan keberadaannya yang dilihat tidak berfungsi sebagai Menteri Pendidikan selama ini?
Apakah Ismail Sabri tidak sedar suara-suara rakyat bawahan yang sebahagiannya turut diluahkan di media sosial?
Hakikatnya sukar memahami untuk apa dikekalkan kedua-dua menteri yang menjadi pertikaian ramai itu.
Begitu juga dengan Dr Adham Baba yang masih dikekalkan lagi sebagai menteri dengan hanya bertukar kementerian dengan Khairy Jamaluddin, tindakan ini turut sukar difahami logik dan keperluannya.
Apakah Ismail Sabri selama ini tidak pernah mendengar bagaimana Dr Adham dikritik, dipertikai, disindir, dipersenda, dihentam dan dibenci oleh rakyat?
Apakah Ismail Sabri sebenarnya tidak pernah membaca luahan-luahan rakyat di media sosial?
Paling mengecewakan dalam susunan kabinet ini ialah kerana Ismail Sabri membawa masuk muka-muka lama yang sedia dibenci rakyat atas pelbagai isu ketika mereka menjadi menteri di era BN dahulu.
Mambawa masuk Shahidan Kassim, Noh Omar dan Mahadzir Khalid misalnya adalah liabiliti yang akan mendedahkan lagi Ismail Sabri kepada balunan ramai.
Mereka itu adalah besi-besi buruk yang sudah berkarat yang jika digunakan untuk membuat bangunan hanya lebih mungkin membawa keruntuhan berbanding memastikan bangunan tersebut dapat tahan lebih lama.
Mereka itu seharusnya ditunjukkan jalan persaraan, bukan terus diberikan talian hayat yang menyebabkan mereka gila-gila mahu bertanding lagi dalam PRU akan datang.
Dengan Ismail Sabri baru berusia awal 60an, beliau sepatutnya menggunakan kesempatan ini untuk mengangkat ramai muka-muka baru atau menaikkan pangkat beberapa timbalan menteri sebelum ini untuk menjadi menteri, bukan menampilkan wajah-wajah pencen untuk terus diberikan jawatan.
Selain itu mengekalkan saiz kabinet yang dikira masih besar dalam suasana pandemik, kerajaan tidak banyak wang dan ramai rakyat hilang pendapatan adalah cerminan jiwa Ismail Sabri tidak berjiwa prihatin.
Susunan kabinet yang langsung tidak menampakkan pembaharuan ini, selain lebih mungkin menjuruskan Ismail Sabri ke lembah kegagalan yang lebih dalam, bahkan hampir tidak memberi sebab untuk rakyat yang waras dan matang untuk mengekalkan lagi mereka dalam pengundian PRU akan datang. –
ShahbudinHusin 27/08/2021)

3.9

11

votes
Article Rating
Kongsikan artikel ini


KONSEP KELUARGA MALAYSIA TIRU PERJUANGAN ANWAR

Dalam perutusan sulungnya sebagai Perdana Menteri Ahad lalu, Ismail Sabri Yaakob memperkenalkan frasa Keluarga Malaysia sebagai pendekatan baru untuk kerajaan yang dipimpinnya.
Beliau berkata, konsep Keluarga Malaysia diambil kerana baginya, keutuhan negara terikat dengan nilai didikan sempurna dalam sesebuah keluarga.
“Saya menggunakan pendekatan Keluarga Malaysia kerana frasa ini sifatnya lebih inklusif.
“Ia merentasi sempadan agama, bangsa dan kaum.
“Kita menyedari kewujudan sesebuah keluarga yang berkahwin dengan pelbagai bangsa dan agama, tetapi nilai kekeluargaan tetap mengikat mereka semua,” demikian antara ucapannya dalam perutusan tersebut.
Dalam pemahaman yang lebih mudah, Ismail Sabri mahu menggunakan konsep Keluarga Malaysia dalam kerajaan yang dipimpinnya dengan tidak mengenepikan mana-mana kaum sekali pun.
Sebaik beliau mengungkapkan pendekatan tersebut, ramai pihak dalam UMNO menyifatkan Ismail Sabri meniru konsep 1 Malaysia yang digunakan Najib Razak sebelum ini.
Kata mereka, Keluarga Malaysia dengan 1 Malaysia tiada beza apa pun, cuma sebutannya saja yang berbeza.
Konsep Keluarga Malaysia yang cuba diperkenalkan Ismail Sabri semakin diperkatakan apabila beliau kemudian menjemput Anwar Ibrahim, Mohamad Sabu dan Lim Guan Eng datang ke pejabatnya pada Selasa lalu, selain sebelum itu menawarkan pembangkang untuk bersama dalam Majlis Pemulihan Negara dan Jawatankuasa Menangani Covid19.
Seolah-olah dengan konsep Keluarga Malaysia oleh Ismail Sabri itu, kerajaan yang dipimpinnya adalah sebuah keluarga besar yang menjadikan ketetapan No Anwar No DAP yang menjadi pegangan UMNO selama ini telah bertukar menjadi Yes Anwar Yes DAP.
Semalam pula, dalam mesyuarat MT UMNO yang pertama kali dihadiri Ismail Sabri selaku Perdana Menteri, nama Keluarga Malaysia telah dipersetujui sebagai nama baru bagi kerajaan untuk menggantikan Perikatan Nasional atau PN.
Kata Presiden UMNO, Ahmad Zahid Hamidi, menukar nama kerajaan daripada PN kepada Keluarga Malaysia adalah antara panduan yang diberikan UMNO kepada Ismail Sabri selaku Naib Presiden parti itu bagi mengemudi negara ini.
Ia juga, tegas Zahid Hamidi, telah dipersetujui oleh Ismail Sabri di mana selepas ini tiada lagi penggunaan nama PN dalam kerajaan yang dipimpinnya.
“Kerajaan selepas ini akan menggunakan jenama ‘Keluarga Malaysia’ dan Kerajaan Malaysia serta tidak lagi menggunakan nama kerajaan PN memandangkan kerajaan ini merupakan kerjasama politik longgar antara BN (UMNO, MCA, MIC dan PBRS), PN (PPBM, PAS dan STAR), GPS dan PBS,” katanya lagi.
Jadi, apa sebenarnya Keluarga Malaysia ini?
Jika kita perhatikan, frasa Keluarga Malaysia ini tiada apa-apa yang menarik pun, cuma Ismail Sabri ingin menunjukkan beliau adalah Perdana Menteri untuk semua kaum dan bukan untuk orang Melayu semata-mata.
Terutama dalam kerajaan yang sedang berdepan dengan sokongan bukan Melayu yang kian menipis, meski kaum tersebut mewakili 35 peratus komposisi penduduk negara, memperlihatkan pentadbiran atau pendekatan yang mewakili semua kaum adalah sangat penting untuk menunjukkan sikap inklusif.
Sebab itu, sebaik berkuasa pada 2009 lalu, Najib terus memperkenalkan konsep 1 Malaysia dan kini Ismail Sabri pula dengan Keluarga Malaysia.
Begitu pun, jika kita teliti lebih mendalam, keinginan dan keikhlasan menjaga semua kaum di negara ini dengan konsep kekeluargaan tanpa memingkirkan mana-mana pihak telah lama diperkenalkan oleh Anwar Ibrahim.
Tentu kita masih ingat, sejak puluhan tahun dulu lagi dalam kempen-kempen pilihanrayanya Anwar selalu menyebut – anak Melayu anak saya, anak Cina anak saya dan anak India anak saya.
Sebenarnya apa yang disebut Anwar itulh konsep Keluarga Malaysia yang baru cuba mahu diperkenalkan oleh Ismail Sabri sekarang ini.
Malah, berbanding dengan Najib dan Ismail Sabri yang hanya menyebut 1 Malaysia dan Keluarga Malaysia setelah menjadi Perdana Menteri, Anwar telah melakukannya lebih dulu dan sebelum beroleh kuasa lagi.
Dengan itu, Anwarlah sebetulnya Bapa Keluarga Malaysia bagi negara ini. –
ShahbudinHusin 28/08/2021.

4.6

7

votes
Article Rating
Kongsikan artikel ini